text:
Nýggj verkætlan um fiskayngul á Landgrunninum fer í gongd á Havstovuni í næstum. Endamálið er at kanna livilíkindini hjá toska-, hýsu-, hvítingbróðri- og nebbasildayngli frá apríl, tá larvurnar júst eru klaktar til endan á juni, beint áðrenn toskur og hýsa taka botn. Ein treyt fyri góðari tilgongd til fiskastovnarnar er, at nógv av ynglinum yvirlivir. Havstovan hevur gjørt yngulkanningar í seinnu helvt av juni síðani 1983, og hesar kanningar vísa stórar millumárligar broytingar í stødd og nøgd av yngli (Mynd 1).
Bæði toskur og hýsa gýta inni á Landgrunninum um várið, og bæði sløgini gýta fleiri ferðir í einar 2-3 mánaðar. Toskur gýtir eini 500 túsund – 5 mió. egg og hýsan 100 túsund til 1 mió. egg, alt eftir støddini á kvennfiskinum. Eggini flotna eftir gýting, og spjaðast við sjóvarfalsstreyminum um Landgrunnin. Klekingin fer fram uml. 2 vikur eftir gýting. Fyrstu 3 mánaðarnar livir ynglið uppi sjónum á innara Landgrunninum (Mynd 2), har tað einamest etur djóraæti. Nýliga er staðfest, at millumárligu broytingarnar, sum síggjast á yngultúrinum koma av, at yngulin veksur betri summi ár enn onnur, umframt at tað summi ár doyr lutfalsliga nógv burturav tí yngli, sum fyrst var gýttur. Kanningar av føðini hjá toskayngli benda á, at tað er føðimangul, sum elvir til variatiónirnar. Enn er tó ógreitt, júst hvør føði hevur størstan týdning fyri yngli og tískil eisini hvar fløskuhálsurin er. Fyri at fáa greiðu á hesum, fer Havstovan við Magnusi Heinasyni at savna inn yngul á Landgrunninum fleiri ferðir frá apríl til juni 2019. Ætlanin er at kanna tal, longd, aldur og magainnihald hjá ynglinum umframt at gera kanningar av føðiviðurskiftunum og umhvørvinum. Á hendan hátt ber til at lýsa, nær ein møguligur fløskuhálsur uppstendur og hvør orsøkin er. Verkætlanin er fíggjað av Granskingarráðnum.
Sólvá Jacobsen


c: text/html

text:
Gundadalur
Gundadalur kann sigast at vera høvustaðurin fyri ítrótt í Føroyum. Ítrótturin bleiv akkurát sum ein høvðuspartur í Gundadali og m.o. Heðin Mortensen hevur slóðað fyri, at tað er blivið eitt stað fyri allan ítrótt, alt frá fótbólti til badminton, svimjing, renning, tennis og flogbólt. Har eru bygdar 3 ítrottarhallir, 3 fótbóltsvøllir og ein svimjihøll. Tvey av teimun størstu fótbóltsfeløgunum í føroyum halda til í Gundadali, tey eru HB og B36. Ein rennibreyt til frælsan ítrótt er gjørd í økinum omanfyri Gundadal, beint við Vestara Ringveg og Sundsvegin. Rennibreytin eitur Tórsbreyt.
Innihaldsyvirlit
Ítróttarhøllirnar í Gundadali og á Nabb[rætta | rætta wikitekst]
Høllin á Hálsi er beint omanfyri fótbóltsvøllirnir í Gundadali, innkoyringin er beint við rundkoyringina við Vestara Ringveg/Eystara Ringveg/R.C.Effersøs gøtu. Gundadalshøllin er beint við fótbóltsvøllirnir, nakað longri niðri enn Høllin á Hálsi (Høllin á Nabb). Høllin liggur á horninum við Gundadalsvegin og R.C. Effersøsgøtu. Badmintonhøllin er eisini í sama øki, eitt sindur longri vesturi eftir Gundadalsvegnum, beint áðrenn Heinagøtu.
Fótbóltsvøllirnir í Gundadali[rætta | rætta wikitekst]
Í Gundadali eru 3 fótbóltsvallir: Niðarivøllur, Ovarivøllur og Tórsvøllur. HB og B36 spæla teirra heimadystir á Ovaravølli í Gundadali. Tórsvøllur verður brúktur til fótbóltslandsdystir og onkuntíð eisini til onnur endamál, eitt nú til stórar konsertir.

robotstxt: allowed

filter: keep


text:
-
Cracovia. Old town
nálægt Śródmieście, Województwo małopolskie (Rzeczpospolita Polska)
TrailRank: 8
- Ferlar í Greater Poland Voivodeship
- Ferlar í Jelenia Gora
- Ferlar í Kujawsko-Pomorskie Voivodship
- Ferlar í Lesser Poland Voivodeship
- Ferlar í Łódź Voivodeship
- Ferlar í Lower Silesian Voivodeship
- Ferlar í Lublin Voivodeship
- Ferlar í Lubusz Voivodship
- Ferlar í Masovian Voivodeship
- Ferlar í Nowy Sacz
- Ferlar í Opole Voivodeship
- Ferlar í Podlasie Voivodship
- Ferlar í Poland (general)
- Ferlar í Pomeranian Voivodeship
- Ferlar í Radom
- Ferlar í Silesian Voivodeship
- Ferlar í Subcarpathian Voivodeship
- Ferlar í Świętokrzyskie Voivodship
- Ferlar í Walbrzych
- Ferlar í Warmian-Masurian Voivodeship
- Ferlar í West Pomeranian Voivodeship
Flokkar í Poland
- Bestu fjallahjól ferlar í Poland
- Bestu Fjallaferð ferlar í Poland
- Bestu hjóla ferlar í Poland
- Bestu hlaup ferlar í Poland
- Bestu hlaupaslóð ferlar í Poland
- Bestu fjallaklifur ferlar í Poland
- Bestu hjólaferðir ferlar í Poland
- Bestu ganga ferlar í Poland
- Bestu mótorrhjólaferð ferlar í Poland
- Bestu skíði utan svæða ferlar í Poland
- Bestu hjólaslóðir ferlar í Poland
- Bestu fjórhjól ferlar í Poland
- Bestu kayak ferlar í Poland
- Bestu sigling ferlar í Poland
- Bestu snjóþrúgur ferlar í Poland
- Bestu gönguskíði ferlar í Poland
- Bestu skíði ferlar í Poland
- Bestu flug ferlar í Poland
- Bestu hestaferð ferlar í Poland
- Bestu hundasleða ferlar í Poland
- Bestu klettaklifur ferlar í Poland
- Bestu inline skating ferlar í Poland
- Bestu skauta ferlar í Poland
- Bestu lest ferlar í Poland
- Bestu hellaskoðun ferlar í Poland
- Bestu svifflug ferlar í Poland
- Bestu loftbelg ferlar í Poland
- Bestu snjóbretti ferlar í Poland
- Bestu ískklifur ferlar í Poland
- Bestu snjósleði ferlar í Poland
- Bestu utanvega ferlar í Poland
- Bestu róa ferlar í Poland
- Bestu bíll ferlar í Poland
- Bestu kiteboarding ferlar í Poland
- Bestu kite skíði ferlar í Poland
- Bestu sleða ferlar í Poland
- Bestu kickbike ferlar í Poland
- Bestu flug í fallhlíf ferlar í Poland
- Bestu nordic walking ferlar í Poland
- Bestu moto trial ferlar í Poland
- Bestu enduro ferlar í Poland
- Bestu sund ferlar í Poland
- Bestu ratleikur ferlar í Poland
- Bestu multisport ferlar í Poland
- Bestu Stand up paddle ferlar í Poland
- Bestu Barefoot ferlar í Poland
- Bestu Canicross ferlar í Poland
- Bestu Roller skiing ferlar í Poland
- Bestu Longboarding ferlar í Poland
- Bestu Mountain unicycling ferlar í Poland
- Bestu Golf ferlar í Poland
- Bestu Recreational vehicle ferlar í Poland
- Bestu Segway ferlar í Poland
- Bestu Úlfaldar ferlar í Poland
- Bestu Freeride ferlar í Poland
- Bestu Dróni ferlar í Poland
- Bestu Vélbátur ferlar í Poland
- Bestu Birdwatching ferlar í Poland
- Bestu Sjósleði ferlar í Poland
- Bestu Rafting ferlar í Poland
- Bestu Fjallabrun ferlar í Poland
- Bestu ebike ferlar í Poland
- Bestu BASE jumping ferlar í Poland
- Bestu Joëlette ferlar í Poland
- Bestu With baby carriage ferlar í Poland
- Bestu Splitboard ferlar í Poland
- Bestu Gravel Bike ferlar í Poland


text:
Barsskor
Barsskor var navnið á einum deksbáti, bygdur á Akranesi í Íslandi í 1929. Frá umleið 1960 og fram til 19. apríl 2005 røkti hann regluligu rutusiglingina úr Klaksvík til Kalsoynna. Fyrru árini var siglt av Klaksvík til Oyndarfjarðar, Elduvíkar og Funnings umframt allar bygdirnar í Kalsoynni og Kunoynni. Tá var siglt bygd av bygd: Av Klaksvík til Syðradals, síðani til Húsar, so eystur um Kalsoyarfjørð aftur til Kunoyar og so vestur um fjørðin aftur til Mikladals og at enda norður á Trøllanes - um tað viðraði. Innaftur til Klaksvíkar gekk rutan somu leið, men tá var ikki farið á allar bygdir, uttan so fólk skuldi umborð. So hvørt sum vegasambandið batnaði minkaði siglingin, og seinastu árini var bara siglt millum Klaksvík og Syðradal. Tá nýggj ferjulega varð tikin í brúk í Knúksdali á Kalsoynni, fór strandfaraskipið Sam at røkja siglingina, og Barsskor var lagdur. Eftir at Barsskor var lagdur, var avgjørt at selja bátin til Akranesar, sum er vinarbýur við Klaksvík, fyru 1 krónu. Báturin var tó liggjandi, og 12. desember 2008 var hann upphøgdur í loyndum norðuri á Strond á Borðoynni og burturbeindur - hóast aðrir áhugaðir keyparar høvdu latið boð inn fyri at varðveita bátin. Tað var Føroya Landsstýri, sum umvegis Strandfaraskip Landsins átti Barsskor.


text:
Hvat er ein genomkanning– og hvat verður hon brúkt til
Genomið er okkara arvatilfar, sum er skipað í 46 kromosomir, ið hvørt er eitt langt DNA- molekyl. DNA-molekyl er uppbygt sum ein spiral av fýra ymiskum ‘nucleotider’ (A, C, G og T), har raðfylgjan hevur týdning fyri, hvussu kyknurnar í kroppinum virka, serliga teir partarnir, sum íalt 1-2% av DNA’num, ið eru okkara ílegur. Við at lesa hesar bókstavir, ber til í nøkrum førum at avgera, um tann kannaði persónurin hevur ella kemur at hava eina arviliga sjúku, tí ein ílega inniheldur eitt frávik – eina mutatión – í hesum bókstavum.
Sjúkuavgerð
Sjúkrahúsini brúka ofta genetiskar kanningar til at kanna, um ein persónur hevur eina sjúku ílegu – ítøkiliga vil tað siga eina ílegu, ið hevur eina sjúkuelvandi mutatión – ið kann lýsa hvussu ein sjúka arvast í einari familju. Í fleiri tilburðum kann tað vera avgerandi at kenna ta nágreiniligu samansetingina av sjúkuíleguni. Tí er man seinastu árini farin undir at sekventera ílegur á sjúkrahúsum. Tað vil siga at kortleggja tann neyva bygnaðin av DNA-”bókstavunum” í ílegunum, ið ofta bera við sær arviligar sjúkur hjá sjúklingum. Í teimum førum har man ikki kann finna eina mutatión, ið kann lýsa ta møguligu arviligu sjúkuna, kann tað hava týdning at gera eina víðkaða sjúkuavgerðar kanning, har man sekventerar minni kend ílegufrávik, eitt fyri eitt. Mett verður, at tað fevnir um minst helvtina av sjúklingunum. Tað kann skjótt verða bíligari og lættari at sekventera allan arvastreingin heldur enn einkultar ílegur, og fleiri donsk sjúkrahús vilja fara undir at fremja genom-sekventeringar.
Gransking
Granskarar brúka t.d genom-kanningar til at kanna arviligar og ikki-arviligar orsøkir til sjúku. Kunnleikin til samanspælið millum arviligar og ikki-arviligar orsøkir til sjúku, er framvegis avmarkaður á fleiri økjum. Danskir granskarar eru í fer við at kanna ”danskar gen-variantar” meira beinleiðis, og í longdini er vónin, at tílíkar kanningar kunnu grundast á genom-sekventeringar av arvastreingjunum hjá fleiri túsund dønum.
Genom-kanningar, beinleiðis til brúkaran
Privatir útbjóðarar bjóða fleiri vørur, ið útvega persónliga genetiska vitan, ið gongur frá avmarkaðum kanningum av ítøkiligum ílegum til genom-kanningar av millum 20 og 50 sjúkum. Hóast tílíkar kanningar eru minni umfatandi enn genom-sekventeringar, eru tær her umfataðar av heitinum ”genom-kanningar”.
Nakrir útbjóðarar bjóða lívsstílstengdar kanningar av, t.d muskulbygnaði ella stofskiftistypu. Higartil hava tær bíligastu og best umtøktu genom-kanningarnar basera seg upp á lutfalsliga óvissar hættir, men hetta kann við tíðini broytast, tá tøkni og granskingarmøguleikarnir verða betri og bíligari. Í 2010 varð mett, at fyritøkan ”23andme” hevði 35.000 kundar, har meginparturin vóru amerikanskir ríkisborgarar.
Upprunalig kelda: Det Etiske Råd etiskraad.dk/Projekter/~/media/bibliotek/rapporter/2012/Genom-undersoegelser.ashx


text:
Heimspeki
Heimspeki er ein læra innan almennir og grundleggjandi trupulleikar viðvíkjandi ymisk rák, sum vísindi, estetikki, sannkenningarfrøði, etikki, logikki, mál og metafysikk. Heimspeki er ein øðrvísi máti at loysa trupulleikar við skilagóðum framferðarhátti í rákum, til dømis, at fólk spyrja spurningar so sum, um Guð er til, um vitan er møgulig, og hvat ger eina gerð rætta ella skeiva. Heimspeki er týtt frá tí forngrikska orðinum φιλoσoφίa (filosofia, sum bókstaviliga merkir "kærleiki til vísdóm". Á føroyskum nýta vit heitið heimspeki, tó er heitið hugspeki eisini at hoyra.
Týdningarmikil fólk[rætta | rætta wikitekst]
- Heraklit
- Parmenides
- Sokrates
- Platon
- Aristoteles
- Aurelius Augustin
- Thomas Aquinas
- René Descartes
- Roger Bacon
- Francis Bacon
- Immanuel Kant
- William James
- Bertrand Russell
- Edmund Husserl
- Søren Kierkegaard
- Friedrich Nietzsche
- Jean-Paul Sartre
- Albert Camus
- Ludwig Wittgenstein


text:
Kristiliga tíðindasendingin við Poul Jóhan Djurhuus (83) - 6. mars 2019
Yvirskriftir:
- Mini Teen-Street í Bylgjuni í Runavík.
- Tom Roberts og konan til Føroyar.
- Juvél 2 missiónsferð á páskum.
- Bíbliu- og Tónleikacruise við Norrønu.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Thormund Johannesen: Eg velji ikki eina kvinnu ...
"SO TEY TRÚGVA LYGNINI –"
Nýtt matarstað í Runavík
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Maria er nýggjur prestur í Vestmanna
Nýggi presturin: - Tað var ein fyrimunur at duga tær kendu søgurnar úr Bíbliuni
Vespureiðrið (116) - 19. aug 2019
Vallyfti fyri rímiligan kostnað
Taunus 17M í Vestmanna
Ljóðupptøka: Vinnuligur Valfundur í Løkshøll 20 aug 2019
Flokkarnir senda hesi fólk á valfundin í Løkshøll í kvøld
Myndarøð: politikarar hittust á Sjómannadegnum
Jacob og Pauli fara at "munnhøggast" á R7 beint nú
Tobbi og Norðlýsið standa saman í valstríðnum
Quiz: Veljarin finnur valevni sum teirra svar samsvara best við
Ólavur í Beiti hvessir pennin
Tobbi er greiður
Janus Rein ikki á listanum hjá Fólkaflokkinum hesuferð
“Sjálvstýri og Kristin draga eina línu”
VIDEO- Bill Justinussen " vit hava atgongd til ein heila plakat-verksmiðju "
Valsending hjá Fólkaflokkinum - 1. sending
Liss Hansen stillar upp fyri Føroyaflokkin
Jørgen, Bárður, Jógvan og Jenis fáa meirilutan í eini nyggjari kanning
Samband
Postboks 226
FO-600 Saltangará


text:
Vælkomin á heimasíðuna til Landafrøðirøðina til fólkaskúlan. Á hesi heimasíðu eru fílur, leinkjur og annað til bókarøðina.
Harumframt er ætlanin, at hetta skal vera tykkara stað til vitanardeiling. Tit, bæði næmingar og lærarar, kunnu senda okkum tilfar, sum er viðkomandi fyri ávíst arbeiðsøki í landafrøðibókunum ella annað arbeiði í lærugreinini 'landafrøði' í fólkaskúlanum.
Bókarøðin fevnir um tríggjar næmingabøkur umframt lærarabók, sum ókeypis kann takast niður sum pdf.
Røðin leggur dent á at geva næmingunum kunnleika, sum byggir á innlit og evni at síggja sambond. Í tilgongdini verður dentur lagdur á at lýsa og greina og at eggja næmingunum til at finna svarini sjálv. Røðin fevnir bæði um altjóða og heimlig viðurskifti. Aðalmálið er at gera næmingarnar førar fyri betur at skilja heimin og tilveruna.
Landafrøði 1 viðger náttúrulandafrøði í fýra pørtum: Jørðina og kortini, Jarðarskorpuna, Veðurlag og vøkstur og Vatnið á jørðini.
Landafrøði 2 viðger mentan og samfelag; hvussu menniskju brúka og broyta jørðina. Bókin er í seks pørtum: Heimsins fólk, Jørð, matur og landslag, Býir, Vinnulív í heiminum, Orka, og at enda Landafrøði og politikkur.
Landafrøði 3 viðger heimspartarnar í seks pørtum: Evropa, Asia, Afrika, Norðuramerika, Suðuramerika og Osiania.
Lærarabók við m.a. uppgávum og uppskot um arbeiðshættir er til hvørja útgávu.
Lis Mortensen hevur týtt Landafrøði 1 og Elin Henriksen hevur týtt Landafrøði 2 og 3 úr svenskum eftir Peter Kinlund og Maria Bergman.
Landafrøðin og menniskjan
Skúlablaðið nr. 2/2015 eftir Elina Henriksen


text:
Tungu er flatfiskur. Henni dámar best harðan botn ella grovan sand. Hon livir í taraskóginum og niður á 220 m dýpi.
Tunga er støðufastur fiskur. Við at merkja fiskin sæst, at tunga inni á firðunum verður verandi har, og at tunga, sum er úti á landgrunninum og bankunum, fer við streyminum kring oyggjarnar vestureftir.
Tunga veksur seint. Hon etur ormar, krossfiskar, slangustjørnur og smá krabbadýr. Tá ið tunga verður fóðrað á sjósavni, hoyrist tað, tá ið hon tekur um fongin. Men hon er varin, tá ið hon etur og er løtt at órógva. Bara okkurt rørist nær hjá, steðgar hon á. Tað tekur tí langa tíð at fóðra tungu.
Tunga verður í mesta lagi 67 cm long, men er vanliga 30-45 cm long.


text:
Knúgvarnir hvítna á lítlu, myrku hondini hjá smádreinginum á briksini, har hann liggur og fær hjálp fyri tannapínuna.
Hann heldur fast í tannbustini, sum hann lítla løtu áðrenn hevur fingið frá einum av tannlæknunum frá hjálparfelagsskapinum Tandsundhed uden Grænser, sum í farnu viku vóru í miðafrikanska landinum Ruanda og gjørdu hjálpararbeiði.
Tað var týðuligt, at hann var fegin um tannbustina. Og at hann var spentur at sleppa at brúka hana, sjálvt um tankarnir beint nú eru meira um pínuna og ampan av viðgerðini, hann fær.
Umframt at undirvísa í reinføri og røkt av tonnunum viðgjørdu tannlæknarnir eisini fólk sum høvdu tannapínu í landspartinum Byumba, sum liggur einar 60 kilometrar norðanfyri høvuðsstaðin, Kigali. Fólk her eru samanumtikið fátøk og illa fyri, hóast tey ikki beinleiðis ganga svong.
- Tá tey frætta um møguleikan at fáa ókeypis og væl kvalifiseraða hjálp til trupulleikarnar, tey ganga við, so koma tey frá bygdum, sum væl kunnu liggja eitt fitt petti higani, fortelur Katharina Dam, sum er toymisleiðari hjá Tandsundhed uden Grænser.
- Ein eldri kona, sum eg tosaði við í áni, fortaldi mær, at hon alt lívið hevði brúkt ein træpinn at busta tenn við, sigur hon.
Umframt tey 346 sum fingu viðgerð frá tannlæknunum hesar fimm dagarnar fingu eisini børn sum búgva í eini SOS bygd har á leiðini ókeypis tannbustir og - krem frá tannlæknunum.
Sí eisini:
Um tú veitst okkurt, sum VP ikki veit - skriva so til vp@vp.fo


text:
Avrikssáttmálar undirskrivaðir við Heilsumálaráðið
Avrikssáttmálar undirskrivaðir við Fólkaheilsuráðið og Deildina fyri Arbeiðs- og Almannaheilsu
11. mars skrivaðu Pál Weihe og Turid Arge undir mál- og avrikssáttmálar millum ávikavist Heilsumálaráðið og Fólkaheilsuráðið og Heilsumálaráðið og Deildina fyri Arbeiðs- og Almannaheilsu.
Sáttmálarnir lýsa uppgávurnar, arbeiðsøkið og virksemið hjá stovnunum í 2015.
Millum fokusøkini hjá bæði Fólkaheilsuráðnum og Deildini fyri Arbeiðs- og Almannaheilsu er at fyrireika skipan av nýggja Fólkaheilsustovninum saman við Heilsumálaráðnum.
Avrikssáttmálin við Fólkaheilsuráðið sæst her og avrikssáttmálin við Deildina fyri Arbeiðs- og Almannaheilsu sæst her


text:
Størstu listarnar hava Javnaðarflokkurin og Sambandsflokkurin, sum stilla 15 fólk upp hvør. Tjóðveldi og Fólkaflokkurin eru næstir við 13 valevnum. Framsókn hevur seks og Sjálvstýri eitt valevni.
Størstu kvinnuumboðanina hevur Tjóðveldi, sum stillar upp við 8 kvinnum og 5 monnum.
Javnaðarflokkurin stillar upp við 7 kvinnum og 8 monnum.
Sambandsflokkurin við 5 kvinnum og 10 monnum.
Fólkaflokkurin við 3 kvinnum og 10 monnum.
Framsókn hevur javnastu umboðanina: 3 kvinnur og 3 menn.
Sjálvstýri hevur onga kvinnu og ein mann.
Tey 63, sum stilla upp til fólkatingsvalið mikudagin, eru hesi:
Listi A. Fólkaflokkurin
1 Annika Olsen, borgarstjóri, Brobbersgøta 10, Tórshavn
2 Beinir Johannesen, handilsleiðari, býráðslimur, undir Klakki 35, Klaksvík
3 Brandur Sandoy, borgarstjóri, í Nesi 16, Sandur
4 Christian Andreasen, advokatur, Rygsgøta 19, Argir
5 Elsebeth Mercedis Gunnleygsdóttur, løgtingslimur, løgreglukvinna,
undir Hálsi 56, Klaksvík
6 Heðin Zachariasen, borgarstjóri, Streymnesvegur 88, Streymnes
7 Jacob Vestergaard, løgtingsmaður, sýslumaður, Akravegur 16, Akrar
8 Jákup Mikkelsen, løgtingsmaður, Foravegur 3, Svínoy
9 Joan Samuelsen, varaskúlastjóri, Jóannesar Paturssonargøta 44, Tórshavn
10 Jógvan á Lakjuni, løgtingsmaður, Brúgv 7, Fuglafjørður
11 Jørgen Niclasen, løgtingsmaður, undir Bólheyggi 13, Sørvágur
12 Símun Jóannesarson Hansen, løgfrøðingur, fulltrúi, Grannatún 11, Saltangará
13 Uni Rasmussen, býráðslimur, við Ánna 8, Norðragøta
Listi B. Sambandsflokkurin
14 Bárður á Steig Nielsen, løgtingsmaður, Bøgøta 32, Vestmanna
15 Edmund Joensen, løgtingsmaður, Oyrarbakkavegur 2, Oyrarbakki
16 Edva Jacobsen, skrivstovukvinna/HR, Stovugerði 16, Fuglafjørður
17 Erhard Joensen, stjóri, Vágsvegur 56, Vágur
18 Eyðdis Hartmann Niclasen, bygdaráðsformaður, Húsanesvegur 23, Miðvágur
19 Helgi Abrahamsen, tíðindamaður, Heygsvegur 22, Strendur
20 Jaspur Langgaard, vinnurekandi, Gaddavegur 2, Nes
21 Jákup Fróði Djurhuus, vinnurekandi, Garðavegur 38, Skopun
22 Jensia Højgaard Kjærbæk, sjúkrarøktarfrøðingur, Lykkugerði 7, Tórshavn
23 Johan Dahl, vinnuráðgevi, Tungugøta 15, Tórshavn
24 Kaj Leo Holm Johannesen, løgtingsmaður, á Teigi 6, Tórshavn
25 Magnus Rasmussen, løgtingsmaður, Lambavegur 12, Lamba
26 Ragnar Isaksen, sølumaður, Kirkjuvegur 13, Kvívík
27 Rósa Samuelsen, samskipari og ráðgevi, Onundarvegur 13, Sandavágur
28 Sunneva Simonsen Ludvig, kokkur, Sundsvegur 71, Hvannasund
Listi C. Javnaðarflokkurin
29 Aksel V. Johannesen, løgmaður, Jóansgøta 19, Hoyvík
30 Barbara Gaardlykke Apol, lesandi, Tróndargøta 50.2.3, Tórshavn
31 Bjarni Hammer, løgtingsmaður, Miðbrekka 14, Tvøroyri
32 Djóni Nolsøe Joensen, námsfrøðingur, Tórugøta 33, Tórshavn
33 Eyðgunn Samuelsen, landsstýriskvinna, Jørundsgøta 40, Klaksvík
34 Finnbjørn Vang, útgerðarmaður, Kirkjubrekka 9, Klaksvík
35 Gunnvá Tróndardóttir Joensen, heimaarbeiðandi, Undir Fossum 50, Klaksvík
36 Heðin Mortensen, landsstýrismaður, Hoyvíksvegur 22B, Tórshavn
37 Helena Dam á Neystabø, løgtingskvinna, Skansavegur 1, Tórshavn
38 Henrik Old, løgtingsmaður, Eiðisvegur 18, Vágur
39 Jónleif Johannesen, løgtingsmaður, Undir Klakki 47, Klaksvík
40 Kristianna Winther Poulsen, løgtingskvinna, Maritugøta 30, Hoyvík
41 Marita Klein Joensen, hagfrøðingur, Salvarávegur 2, Syðrugøta
42 Rigmor Dam, løgtingskvinna, Trapputún 6, Tórshavn
43 Sjúrður Skaale, fólkatingsmaður, Eystari Ringvegur 5, Tórshavn
Listi D. Sjálvstýri
44 Jógvan Skorheim, floksformaður, Heygavegur 62, Klaksvík
Listi E. Tjóðveldi
45 Annita á Fríðriksmørk, løgtingskvinna, Marinargøta 19, Tórshavn
46 Bjørt Samuelsen, løgtingskvinna, V.U. Hammersheimbsgøta 36, Tórshavn
47 Hervør Pálsdóttir, lesandi, Brekkugøta 10, kj., Tórshavn
48 Høgni Hoydal, landsstýrismaður, Mouritsarvegur 12, Hoyvík
49 Ingolf S. Olsen, løgtingsmaður, Undir Bólheyggi 8, Sørvágur
50 Katrin Kallsberg, løgtingskvinna, Dr. Dahlsgøta 15, Tórshavn
51 Kristina Háfoss, landsstýriskvinna, Ovaragøta 6, Hoyvík
52 Magni Arge, fólkatingsmaður, Borgartún 2, Argir
53 Óluva Klettskarð, løgtingskvinna, Stoksoyarvegur 7, Klaksvík
54 Pauli Trond Petersen, løgtingsmaður, Rógvuvegur 1, Vestmanna
55 Pól Esper Hansen, lærari, Mýrisnípuvegur 8, Skálafjørður
56 Sirið Stenberg, landsstýriskvinna, Skálavegur 3, Vágur
57 Sonja Jógvansdóttir, løgtingskvinna, Ovara Tvørgøta 1, Tórshavn
Listi F. Framsókn
58 Bjarni Kárason Petersen, tingmaður, Smærugøta 18, Tórshavn
59 Hanna Jensen, landsstýriskona, Tróndargøta 49, Norðragøta
60 Høgni Reistrup, samskiftisfólk, Pedda við Stein gøta 22, Tórshavn
61 Poul Michelsen, landsstýrismaður, Gundadalsvegur 19, Tórshavn
62 Ruth Vang, tingkvinna, Jóannesar Patursonargøta 84, Tórshavn
63 Súsanna Olsen, námslektari, Ryggsgøta 17, Argir


text:
Leikhúsjól - Jólagleðin, ið hvarv
Nú stundar av álvara til jóla, og í ár fer Havnar Sjónleikarfelag á
pall við einum nýskrivaðum jólaleiki. Nicolaj Falck hevur skrivað jólaleik til
tey smærru børnini, men sjálvandi er leikurin eisini fyri vaksin, tí hesa ársins
tíð eru flest okkara barnsliga sálir.
Hvussu halda vit tey bestu jólini? Skulu jólini
vera fullkomin? Og hvussu eru tey fullkomnu jólini? Eru jólini vorðin so
handilslig, at vit vaksnu í veruleikanum eru verri enn børnini?
Vit kenna helst øll til, at jólamánaðurin er
stuttur, tiltøkini eru mong og alt skal náast. Og av ymsum orsøkum er skjótt at
gloyma, at jólini í veruleikanum ikki snúgva seg um gávur, men um nærleika og
hugna.
Felagið er sera fegið um at seta henda leikin upp,
soleiðis at okkara tilboð í 100 ára haldinum eisini umfatar børnini.
Leikurin, sum er um huldufólk og vættrar, er ætlaður
teimum minstu børnunum, við teimum eginleikum, sum tey minstu halda er
stuttligt.
Huldufólk og vættrar hittast einaferð um árið at gera
fortreð og arga hvønn annan. Men saman gera tey, at jólagleðin verður funnin.
Atgongumerki fáast á http://www.atgongumerki.fo/dramas/.
Havnar Sjónleikarfelag ynskir øllum – smáum sum stórum – eini gleðilig jól.


text:
Skeið: Tak pallin
Set kross í kalendararn 3. – 5. mars 2017 og tekna teg til skeiðið ”Tak pallin” á Gjáargarði.
Tríggir intensivir dagar har tú hevur møguleika at brúka eitt heilt vikuskifti
í einum kreativum og spennandi umhvørvi at menna teg sjálvan.
Ert tú sjónleikari, undirvísari, fyrilestrarhaldari
ella ein, ið á ein ella annan hátt skal bera nakað fram alment? So er hetta
eitt skeið fyri teg, líkamikið um tú er royndur ella óroyndur. Røddin og
kroppurin eru tíni amboð, tá ið tú skalt traðka fram í ymiskum høpi. Á hesum
skeiðinum lærir tú við raddar- og kropsvenjingum, hvussu tú kanst menna tína
upptraðkan.
Tú verður undirvíst/ur í ávikavist raddar- og kropsvenjingum
fríggjadag og leygardag. Sunnudag verða bæði skeiðini samansjóðaði við tí, tú
hevur lært.
Lærarar verða
Ria Tórgarð í raddarvenjing
og Vilnis Bĩriņš í kropsvenjingum.
Undirvíst verður
soleiðis :
Prísurin fyri alt skeiðið íroknað 3 nætur og mat á
Gjáargarði eru frá kr. 3.000 í
dupultkamari og kr. 3.750 í
einkultkamari. Sí annars prísir og valmøguleikar undir elektroniskari tilmelding. Avmarkað pláss.
Áhugaði kunnu fáa meiri kunning og tekna seg
elektroniskt inni á heimasíðuni hjá MáF www.maf.fo við at fara inn á Tiltøk. Skráseting er fyrst galdandi, tá ið goldið er á konto í Eik
Banka: 185 132 4 í seinasta lagi 1. februar 2017.
* Nærri kunning um skeið og lærarar - sí leinkið niðanfyri:
Lýsing av skeiðinum_Tak pallin.pdf


text:
GISP! - fernisering fríggjadagin 24.okt/
Fríggjadagin 24. oktober, kl. 17
Jákup Veyhe letur upp framsýningina, og Konfekt spælur nøkur løg.
Gisp! er ein framsýning, sum setir fokus á norðurlendskar myndir sum frásøgn. Luttakarar eru teknarar og myndlistafólk úr Føroyum, Íslandi, Svøríki, Finnlandi og Danmark. 18 listafólk sýna fram.
Gisp! myndir ið siga søgur
Gisp! er ein framsýning, sum setir fokus á norðurlendskar myndir sum frásøgn. Luttakarar eru teknarar og myndlistafólk úr Føroyum, Íslandi, Svøríki, Finnlandi og Danmark.
Luttakandi listafólkini eru:
Tóroddur Poulsen (FO)
Bárður Oskarsson (FO)
Edward Fuglø (FO)
Silja Strøm (FO)
Sigrun Gunnarsdóttir (FO)
Tummas Jákup Thomsen (FO)
Ole Wich (FO/DK)
Katja Tukiainen (FI)
Mari Ahokoivu(FI)
Bjarni Hinriksson (IS)
Hugleikur Dagsson (IS)
Þorri Hringsson (IS)
Eeva Meltio (FI)
Malin Biller (SE)
Åsa Grennvall (SE)
HuskMitNavn (DK)
Nuka Konrad Godtfredsen (Gl/DK)
Peter Madsen (DK)


text:
Jákup Mikkelsen (politikari)
- Fyri at lesa um føroyska landsliðsfótbóltsleikaran, sí Jákup Mikkelsen (1970).
Jákup Mikkelsen (føddur 22. august 1957 í Klaksvík) er ein føroyskur vinnulívsmaður og politikari (FF). Hann er útbúgvin lærari frá Føroya Læraraskúla í 1984, men hevur tey seinastu árini verið dagligur leiðari hjá J.F. Kjølbro Heilsølu í Klaksvík.
Innihaldsyvirlit
Politisk lívsleið[rætta | rætta wikitekst]
Hann var býráðslimur í Klaksvík 1984–1992. Hann kom inn á Føroya Løgting sum varafólk á fyri Norðoyar 2002–2008, og møtti fast fyri Anfinn Kallsberg 2002–2004 og fyri Jógvan við Keldu 2004–2005. Mikkelsen varð í 2008 valdur beinleiðis inn á Ting. Hann var formaður í Løgtingsins Trivnaðarnevnd 2008–2011 og fiskimálaráðharri í Stjórnini hjá Kaj Leo Johannesen II 2011–2012. Hann er formaður fyri tingbólkin ha Fólkaflokkinum síðan 2012 og virkaði eisini í tí leiklutinum 2008–2011.
Landsstýrissessir[rætta | rætta wikitekst]
- 2011-12 Landsstýrismaður í fiskivinnumálum
Løgtingsnevndir[rætta | rætta wikitekst]
- 2011–2015 formaður í Uttanlandsnevndini
- 2008–2011 formaður í Trivnaðarnevndini
- 2004–2005 limur í Mentanarnevndini
- 2002–2004 limur í Landsstýrismálanevndini
- 2002–2004 limur í Mentanarnevndini
Keldur[rætta | rætta wikitekst]


text:
Takk Javnarðarflokkurin og Tjóveldi!
Ja, nú í morgun bórust tey døpru tíðindi, at flakavirkið Sandoy Seafood letur aftur.
Grundin er eingin ráðvøra til virki í Sandoynni/Skopun.
Tillukku Tjóveldi og Javnaðarflokkurin.
Eingin menningarkvota til Sandoynna, men nógvur fiskur fer í kontainarnar og beinleiðis av landinum óvirkaður.
Nógv hevur verið reklemerað við, at nú fór man at javna út og navnið “Menningarkvota” varð hálovað, eisini vit í Sandoynni sóu ljósið, nú fór alt at verða gott.
Men virkið í Skopun, har fólk úr allari sýsluni arbeiða, er spakuliga avhøvdað, so nú fór síðsti blóðsdropin.
Men hvussu skitið er okkara samfelag?
Eg hoyrdi nú um dagarnar, at Sandoy Seafood hevur havt onkrar bátar, sum hava avreitt til virkini.
Hvat hendir
Stórreiðarin í Klaksvík Hanus Hansen, sum javnan hevur gramt seg um neyð og elendigheit, fer til teir, sum eiga hesar bátarnar og sigur, um vit fáa fiskin til Klaksvíkar, so skulu tit fáa dagar í Barentshavinum frá okkum.
Eiga tit so nógvar dagar í Barentshavinum, at tit kunnu egna við teimum? Eg rokni við at hetta var mønustingurin hjá virkinum. Eg hevði ynskt at keldan til hetta fór at traðka fram uttan, at eg skal røpa hana.
Í mínum innleggi til Kringvarpið, har eg nevndi um býtið við barentshavstosk og upsa av føroyagrunninum, men tað valdi Kringvarpið at sensurera. Eingin skal forða mær mítt talufrælsi, vit tosa um fólksins ogn, ella er hon nú tað.
Hetta er at rokna sum stríðið ímillum David og Goliat, peningurin í Føroyum, hann avgerð alt og hana eiga nøkur fá.
Hanus, um hetta ikki passar, so kann tú skriva tað, og eg skal umhugsa at skriva kelduna til hetta alment.
Hvat hendir í okkara landi. Eru vit spakuliga aftur í tíðini, er tað bátsbandið, ið hevur góðar dagar í Føroyum.
Nei, í Føroyum er tað tíanverri so, tað eru nakrir fáir føroyingar, ja, sum eiga alt, allan kapital. Og tað er hann, sum stýrir øllum, alt verður uppkeypt.
Eg missunni tykkum einki, men eg sigi sum stendur í sanginum, “Eg havi væl loyvi at liva, ja, líkaso væl sum tú”.
Tíanverri, í dag fara 60 fólk út av virkinum - uppsøgd. Hetta er meira enn harmuligt.
Eingin fiskur til virkið í Skopun, eingin menningarkvota, teir sum eiga skip og virkir, teir stýra øllum.
At flakavirkið í Skopun, sum var veruleiki á vári í 1968 fer, at reisa seg aftur, tað trúgv havi eg á Harran Jesus, at vit eru ikki gloymd í Sandoynni.
Nei, eg gevist her, men komi aftur og ætli mær ikki at leggja fingrarnar ímillum, tí Føroya fólk eigur ongan góðan.
Gerhard Lognberg
borgarstjóri
Skopun
Um tú veitst okkurt, sum VP ikki veit - skriva so til vp@vp.fo


text:
Landsdansistevnan
fyri børn 2017
Dansifelag tykkara verður við hesum boðið at koma við á landsdansistevnuna fyri
børn, ið verður hildin í Sjónleikarhúsinum í Havn leygardagin 11. februar 2017.
Byrjað verður kl. 10 og vit enda uml. kl. 15.
Stevnan verður skipað eftir tí vælkenda leistinum:
Felagsdansur, útferðir og dansur, døgurði, dansur og útferðir og vit enda við
felagsdansi. Kaffi, køkur og saft kemur at standa frammi.
Tilmeldingarfreistin er í seinasta lagi 28. januar 2017.
Feløgini melda til við at senda tal av børnum og tal av vaksnum til Gunnar
Restorff á gunnarr@setur.fo. Sigið eisini
frá hvat tit ætla at kvøða (eini 2-3 ynski).
Sjálv stevnan er ókeypis og Sláið Ring endurrindar helvtina av ferðakostnaðinum
ímóti kvittan. Gistingin hjá suðuroyingum verður goldin sum vanligt.
Fyri at halda útreiðslunum niðri, er tað okkara ynski, at
ferðingin til og frá við bussum, verður samskipað mest møguligt. Vit fara tí at
heita á feløgini um at tosa saman og annars venda sær til Andreas Sigustein
(tlf. 214242), tá tey skulu brúka bussar, hann kemur at samskipa busskoyringina.
Um tit hava spurningar, so kunnu tit venda tykkum til Gunnar,
Birgir ella Andreas
Verið vælkomin á barnadansistevnu!
Vinarliga,
v/Dansifelagið í Havn, Tøkum Lætt og Sláið Ring
Gunnar Restorff
tlf. 292563
email: gunnarr@setur.fo
Birgir Djurhuus
tlf. 222000
Andreas Sigurstein
tlf. 214242


text:
Boð frá vinfólkum
Hey Jógvan og Saga-garpar
Vit sita við spenningi og fylgja tykkum umborð. Stuttligt er at fylgja tykkum yvir um hav, og ikki minst nú atlandsryggurin gevur undankomin-brekku, og tit nærkast við ferð.
Havi hoyrt at onkrir trupuleikar eru, so ein rør og hin stýrir. Vit síggja, at tit nærkast landi og Amazon flógvin er eyðstanfyri tykkum nú. Tær smáu enskt, fronsku og hálendsku oyggjarnar verða tær fyrstu tit møta komandi dagarnar.
Her heima er ordrabókin SKÍTFULL,🔨 hon er tjúkri enn Ó hjá Carl Johan Jensen.
So tú sleppur bara eina viku til Haldórsvíkar við Gunnvu😀😜
Politiskt , klandrast tey sum ongantíð fyrr. Tunnlar,samkynd,ferðafólk og bóndin í Saksun er óður.
Sambandsflokkurin er um ar fara í tvey, tí Unga Sambandi vilja hava at samkynd eisini kunnu geva BLÓÐ. (Lógarbroyting krevst). Ken hevur verið í Danmark í 14 dagar við audi-bilinum, niðarivegur er ov stuttur at koyra eftir😀🚘.
Dissara-damurnar spyrja eftir tær,💁nær kemur hann við skegginum aftur😀.
Síladreingirnir eru spentir, eg havi stýrt onkuntíð. Teir renna, lyfta vektir og gera øvilsir, eisini hava teir verið á venjingarlegu á Selatræ við HR.
Nú tit koma til tær Caribisku oyggjarnar, mugu tit ansa eftir, at tit ikki koma í kalvalínina hjá Sir Richard Branson🛳.
Cuba er fantaskiskt. Rom (Havanna Club)mojito,daiguiri, cigarir, kaffe, gamlir bilar og bygningar. Hemminway, Lennon park, Capitolio og mangt anna.
Troels Kløvedal skrivar,” at blive en sent rejsende. is something to be.”
Marco Polo, Darwin, Livingstone er ferðir sum eru livandi,enn í dag. Tær ferðirnar standa eftir og eru ikki bara vikuskifti í Keypmannahavn ,Edinburgh og Barcelona, sum dó eisini er gott.
Góða eydnu víðari tit garpar, heilsa øllum umborð og fuglinum Amariel


text:
Pisudagar 2015
4. og 5. august vera Pisudagar á deildunum hjá Eik í Saltangará og Havn.
Pisudagar vera aftur í ár á deildunum hjá Eik í Saltangará og í Havn.
Tiltakið er ætlað tær, ið fer uttanlands at lesa.
4. august á deildini í Saltangará og 5. august á deildini í Havn. Bæði kvøldini byrjar tiltakið kl. 19.
Við á tiltakinum eru:
- Altjóða Skrivstovan
- MFS - Meginfelag Føroyskra Studenta
- Ungdómsdeildin hjá Eik Banka
- Leinkjan.fo
- Ráðgevingin fyri føroyingar í Danmark
-
15.08.2019 Setrið Føroyamálsdeildin Námsvísindadeildin Náttúruvísindadeildin Deildin fyri Heilsu- og Sjúkrarøktarvísindi Søgu- og samfelagsdeildin Til lesandiRáðstevna um ferðavinnuFrændafundur 10 við heitinum Rutur og røtur í norðuratlantis...
-
09.08.2019 Setrið LestrarskrivstovanTøk lestrarpláss í 2019Til og við 15. august 2019 ber til at søkja inn á tøk lestra...
-
16.07.2019 NáttúruvísindadeildinLæring í støddfrøði er ymisk við og uttan talgild amboðLouise Meier Carlsen hevur kannað fellurnar við at brúka tel...


text:
7.mars var 8.flokkur boðin við til ferðsludag hjá Ráðnum Fyri Ferðslutrygd.
Endamálið við hesum átakið er at fáa næmingarnar at skilja, hvussu nær vandanum teir í veruleikanum eru í ferðsluni. Vandin eru ikki “bara hini”, men eisini ein sjálvur. Næmingarnir standa á gáttini til vandamesta tíðarskeiðið í lívinum í ferðsluhøpi, og er tað ymiskt, ið skal havast í huga, tá ein ferðast í ferðsluni.
Ferðsluvanlukkur er fremsta orsøk til deyða hjá ungum 15-25 ár, og 90% av ferðsluvanlukkum henda av menniskjansligum mistøkum.
Eftir ein sera forvitnisligan dag hjá RFF, gekk leiðin í Løgtingið, har løgtingsformaðurin, Páll á Reynatúgvu, tók ímóti. Næmingarnir fingu eina rundsýning, og Páll á Reynatúgvu greiddi næmingunum m.a. frá, hvussu tingarbeiðið er skipað.


text:
Fyrstahjálp er hent at duga og kann bjarga lív!
Vilt tú læra at geva lívbjargandi fyrstuhjálp? Ella hava tínir starvsfelagar tørv á at duga lívbjargandi fyrstuhjálp?
Reyði Krossur bjóðar skeið í fyrstuhjálp bæði til einstaklingar, fyritøkur og stovnar. Okkara instruktørar eru vælútbúnir og hava altjóða góðkenning.
Vit hava møguleika at halda almenn skeið, har pláss er fyri 15 luttakarum. Prísurin er 800 kr. fyri hvønn luttakara.
Fyri stovnar og arbeiðspláss, ið ynskja fyrstuhjálparskeið fyri starvsfólkunum, snikka vit skeiðini, sum tit ynskja tað. Prísurin hongur saman við, hvussu nógv eru á skeiðinum og hvussu skeiðini eru samansett.
Tó er ein minsta upphædd á 10.800 kr. Eru t.d. 15 starvsfólk á skeiðinum er prísurin 720 kr. fyri hvørt starvsfólk. Eru tit færri, verður prísurin fyri hvønn luttakara hægri.
Ynskir tú eitt fyrstuhjálparskeið, set teg í samband við okkum á fyrstahjalp@redcross.fo ella redcross@redcross.fo.
Reyði Krossur bjóðar eisini skeið í fyrstuhjálp til skúlar. Her er grundgjaldið 1000 kr. Afturat hesum er kostnaður fyri undirvísingartilfar og løn til instruktørin, ið skúlin sjálvur rindar. Lønin til instruktørarnar er 272 kr. per tíma + 12 % í frítíðarløn.


text:
Skriva út
Claus Højgaard
Claus Højgaard
deknurRituvík
Claus hevur nakað vinsælt yvir sær. Vit sita inni í kór í lítlu skrivstovuni hjá presti og práta og vit eru í kirkjuni í Rituvík, sum stendur sum ein annar katedralur niðri á Bakkanum, størri enn vanligar kirkjur til støddina av bygdini og tað búðu eisini fleiri fólk í Rituvík fyrr, enn tey gera i dag, hóast bygdin ikki enn hevur fingið tað avtoftandi lagnuna, sum so nógvar aðrar bygdir í landinum, ið um eitt ættarlið eru tómar.
Claus er eitt danskt navn og tað er mamman Lis, sum er ættað úr Skagen, sum er upprunin til navnið.
-Eg havi hildið tað verið keðiligt at eita Claus, tí fólk eg ikki kenni, vita ikki, um tey skulu snakka føroyskt ella danskt við meg. Men eg sigi tykkum øllum, eg eri føroyingur, sigur Claus. Hann búði tey fyrstu fimm árini niðri og síðan fluttu tey til Rituvíkar. Claus er føddur 27 oktober 1967.
-Pápi, Magnus Højgaard, hevur verið deknur í mong ár, so eg veit, hvat tað er at hava dekn í húsinum.
-Eg byrjaði sum deknur í desember í 2014. Tað var kirkjuráðsformaðurin Helgi Olsen, sum var eftir mær og eg segði, at eg skuldi prøva, eftir at hava fingið eitt sindur av umhugsanartíð og eg havi ikki angrað. Eg geri mær stóran ómak at fyrireika meg. Tað er stórur munur á at vera í kirkju sum kirkjugangari og at vera í kirkju sum tænari. Tá eg eri vanligt kirkjufólk, tá er alt gjørt, áðrenn eg komi í kirkjuna. Eg seti meg bara niður at lurta. Tá ið eg eri kirkjutænari havi eg ábyrgd og skal syrgja fyri, at alt er klárt. Eg eri onkuntíð nervøsur, tá ið eg skal lesa, men ongantíð so mikið, at tað bilar, sigur Claus Højgaard.
Claus hevur í mong ár arbeitt á einum sambýli fyri autistar í Runavík. Hann hevur eisini fingið eina útbúgving, sum serliga er smíðað til at vera um autistar.
-Eg havi lært meg at hugsa sum ein autistur. Ein autistur hugsar ógvuliga konsentrera og hann hevur ilt við at síggja eina heild. Tingini skulu helst ganga fyri seg á sama hátt altíð og endiliga ikki for skjótt.
Claus er giftur við Jensu Højgaard og hon er ættað av Lambareiði. Tey eiga tvær vaksnar døtur og ein hálvvaksnan son og eitt barnabarn er eisini komið. Tey búgva í Rituvík.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 05-07-2018
Tá skjøl verða avhendað, fer tað fram eftir nærri ásettum reglum, les meira her. Tað áliggur øllum almennum stovnum, bæði landsstovnum, ríkisstovnum í landinum, kommunum og kommunalum felagsskapum at hava skil á og varðveita øll skjøl, sum eru framleidd í fyrisitingini.
Einki má beinast burtur uttan við loyvi frá Tjóðskjalasavninum, sum eisini hevur eftirlit við, at savnindini eru trygt varðveitt, áðrenn tey verða avhendað. Tjóðskjalasavnið setur tí krøv til, hvussu almenn søvn verða varðveitt, meðan tey enn eru á stovununum. Tjóðskjalasavnið nýtir í hesum sambandi vegleiðingar hjá Rigsarkivet í Danmark.


text:
Kelda: SEV
Í orkukanningini, sum Umhvørvisstovan herfyri læt landsstýriskvinnuni í orkumálum, Sirið Stenberg, verður mælt til at byggja pumpuskipan millum vatnbyrgingarnar í Vestmanna.
Orkukanningin vísir á, at tað er skilabest, at ein stigvís útbygging av orkugoymslum við pumpuskipanum fer fram, soleiðis at varandi orkuframleiðslan verður gagngnýtt í mest møguligan mun.
Fyrsta stigið at byggja pumpuskipan í Vestmannaøkinum kann takast uttan at víðka byrgingarnar, og hetta kann hóskandi fara fram á leið 2024-25. Ein útbygging av byrgingunum verður helst ikki neyðug, fyrr enn vit nærkast 2030, er ein niðurstøða í kanningini.
Høvið verður at kunna seg nærri um hesi viðurskifti týskvøldið á Vestmannadøgunum, tá ið Hákun Djurhuus, stjóri í SEV, og Terji Nielsen, menningarleiðari hjá elfelagnum, fara at leggja fram um pumpuskipan í Vestmanna. Framløgan verður í kantinuni í Heilsumiðstøðini í Vestmanna týskvøldið 18. september, kl. 19.00, har m.a. verður víst á, at vatnorkan í Vestmanna fær ein alsamt størri leiklut á grønu kósini fram ímóti 100 prosent varandi orku á landi í Føroyum í 2030. Vestmannaøkið verður týdningarmikil partur av kjarnuveitingunum, tá oljan verður niðurlagað til bert at verða tiltakstrygd, um t.d. varandi orkukeldurnar av eini ella aðrari orsøk ikki nøkta tørvin í elframleiðsluni.
Vatnorkuverkini verða í størri mun kjarnin í elskipanini, tí vatnorkan er støðug orka, sum kann goymast og kann tryggja, at eingi sveiggj eru í sjálvari framleiðsluni. Vatnorkan stimbrar harvið elnetið, so at elveitingin verður støðug. Hetta støðufestið – sonevndar kjarnuveitingar - fæst í dag í stóran mun frá oljuriknu verkunum.
Sí eisini www.sev.fo.


text:
Andrea í Norðradali
Andrea Reinert (1894 - 1941), men vanliga rópt Andrea í Norðradali, var seymikona og yrkjari. Hon fór til Keypmannahavnar eina ferð í 1920'árunum, har hon lærdi til sjúkrarøktarfrøðing. Andrea í Norðradali seymaði fyri handilshúsið Crome & Goldschmidt og hevði seinni fína seymistovu sjálv. Í útisetablaðnum Búgvanum eru fleiri greinir eftir hana. Meðan hon livdi, vórðu tríggjar yrkingar prentaðar í Varðanum, og ein av teimum sigur frá sterkum upplivingarhugi og lívstrá. Hon var ung tá hon fekk tuberklar, sum hon at enda doyði av. Eftir deyða hennara vórðu tvær yrkingar prentaðar í Búgvanum, eins og søgan "Dreymurin" eisini varð prentað posthumt í Søgubókini (ritstjóri var Sigrið av Skarði). Mitt í 1930-árunum skrivar hon eina skaldsøgu, ið tó ongantíð varð liðug.
Skaldskapur[rætta | rætta wikitekst]
- „Fráfaring" (yrk.), Varðin 1932, bls. 64.
- „Sorg" (yrk.), Varðin 1934, bls. 43-44.
- „Blómurnar í glugganum" (yrk.), Varðin, 1939, bls. 111.
- „Duldur eldur í barmi inni" (yrk.), Búgvin, nr. 24, 1941.
- „So fagurt er land mítt", sami Búgvi.
- „Dreymurin" (sø.) 1936, í Søgubókini, ritstj. Sigrið av Skarði Joensen, Tórsh. 1949, bls. 32-68.
Bókmentir[rætta | rætta wikitekst]
- Minningarorð í Búgvanum nr. 17, 1941
- Fyri fyrst; Malan Simonsen
Keldur[rætta | rætta wikitekst]
- Snar.fo http://www.snar.fo/alfroei/alfroei/rithoevundar/reinert_andrea/
- Malan Simonsen; Fyri fyrst


text:
- Tíðindi, mentan og ítróttur
Geytin 2015: Stina Karina betri enn hinar og hinir
Andrias Høgenni vann Geytan 2015 fyri filmin Stina Karina.
Dómsnevndin var samd um, at Stina Karina er besti filmurin av teimum 21, sum komu til kappingina í ár.
Niðurstøðan hjá dómsnevndini er "at halda seg innan givnar karmar kann vera størsta filmslist. At vera avmáldur, ella rættari avmáld, kann vera størsta filmslist. At vera fluga á vegginum, tá tvær kvinnur ætla sær í ball, og eingin annar er til staðar enn guli liturin á hurðini, kann eisini vera størsta filmslist. Mest heilskapti filmur í ár hevur ongar náttúrumyndir, men bjóðar upp til kompaktan kamardans við kamera á vesinum á Oyrasundskollegiinum. Við støði í teimum trimum metingarvirðunum søgu, filmsmáli og tøkni er vinnarin universella søgan Stina Karina. Hon er betri enn hinar," sigur dómsnevndin í grundgevingini.
Tvær virðislønir
Virðislønin er 25.000 kr., sum Tryggingarfelagið Føroyar letur, og Geytastandmyndin.
Áskoðaravirðislønina fekk Jónfinn Stenberg, sum saman við Jóannesi Lamhauge gjørdi filmin "Tunnan."
Tórshavnar býráð letur áskoðaravirðislønina, sum er 15.000 kr.
Tíggju filmar vóru við í kappingini í fullsettum Norðurlandahúsi í gjárkvøldið.
Sí eisini


text:
Eini 700 næmingar frá yrkis og miðnámsskúlunum og næmingar frá Húsarhaldsskúla Føroya hava fingið høvi at luttaka á tiltakinum Vika Sex.
Tiltakið byrjaði við, at Persson & Dahl framførdu sera áhugaverdar, hugvekjandi og til tíðir ágangandi leikir fyri næmingunum. Leikirnir vóru sera væl uppsettir, skilt á tann hátt, at áskoðararnir ikki vistu, um tað var leikur, ella um tað var veruligt og aftaná leikirnar, settu leikararnir spurnartekn við, hvørji mørk verða bjóðað av.
Við loyniupptøkum høvdu leikararnir eisini bjóðað føroyinginum av, fyri at finna út av, hvussu langt út um mark, tað ber til at fara við okkum. Tað var skelkandi at síggja, at fólk ikki himprast við at svara uppá nærgangandi spurningar og at gera tað, sum tey blivu biðin um. Spurnartekn varð sett við, um vit eru líka tolin, tá ið tað kemur til happing og ágang bæði hjá okkum sjálvum og øðrum.
Eftir framførsluna nýttu næmingarnir høvi at tosa við stovnarnar, sum standa fyri tiltakinu, skrivar Fólkaheilsuráðið.
Tað eru Apotekið, Amnesty, Fólaheilsuráðið, Føroya Politi, Gigni og Almannamálaráðið/Sig fra!, sum hava skipað fyri Viku Sex.


text:
Heima á Sandi eru risastórar veltur við ymsum sløgum av eplum. Tí hava tey eplafestival um heystið. Her síggja vit Ottar í Uttastovu á Sandi. Hann er bóndi og veltir nógv epli. Her vísir hann okkum í fimm minuttir, hvussu vit seta epli niður. Tað er lætt at gera tað rætt, bara tú hevur eina skeið og ein spaka!
Uppgávur:
1 Nær seta vit epli niður?
2 Nær taka vit epli upp?
3 Hví hava tey ein Eplafestival á Sandi?
4 Hvønn týdning man tað hava fyri bygdina at hava ein tílíkan festival?
5 Kannið eftir, um aðrar bygdir hava aðrar festivalar hesa ársins tíð!


text:
Fiskurin á Sjósavninum verður fóðraður 2 ferðir um vikuna. Tað er nóg mikið, men tó plaga tey á savninum at geva fiskunum eitt sindur at eta, tá ið skúlaflokkar og aðrir bólkar vitja. Fiskarnir fáa mest høgguslokk og hvítingsbróður at eta. Onkuntíð fáa teir eisini nebbasild.
Smáfiskurin skal tó hava at eta hvønn dag.
Av og á fær Sjósavnið fóður frá skipum, men onkuntíð fer starvsfólkið út við glúpi at veiða, og onkuntíð má fóður keypast.
11 mánaðir uttan at eta!
Fiskar kunnu liva leingi uttan at eta. Til dømis fekk Sjósavnið einaferð nøkur stór sjósíl, sum onki vildu eta, fyrr enn 11 mánaðir vóru gingnir.
Tað ganga vanliga nógvir dagar, áðrenn fiskar, ið koma á Sjósavnið, fáast at eta.


text:
Samrøða við Eirik
Jan Smedemark | 11/01/15
TB heimasíðan hevur hitt fámjiningin, Eirik Magnusarson til eitt stutt prát um kappingarárið og fyrireikingarnar til tess. Samstundis kunnu vit boða frá, at Páll Guðlaugsson er komin aftur til Tvøroyrar og stendur nú fyri venjingunum fram móti kappingarbyrjan.
Hvussu sært tú aftur á kappingarárið í fjør?
Eg haldi, øll kunnu vera glað fyri kappingarárið í fjør, vit vunnu deildina klárt, spældi fínan fótbólt tað mesta av tíðini og allir vísti góðan vilja. Eg haldi, at eina grundin til at alt gjørdist so nógv lættari í fjør var, tí at næstan allir vóru nøkulunda javngamlir, kendu hvønn annan og hava spælt saman allan vegin uppeftir til vaknamannadeildina. Eisini vóru nógvar, góðar, og harðar venjingar við til at leggja grundarlagið fyri væleydnaða árið.
Hvussu er hópurin fyri nú tit hava vant gjøgnum veturin?
Hópurin er okay fyri, men enn skal nógv til, men tað hava vit eisini tíð til.
Hvussu letur Páll at forminum tit eru í, eftir dunnu og rís à la mande?
Eg veit ikki, men vit venja í øllum førum sera hart og nógv, tá er tað skjótt at koma í rætta formin.
Hvat eru vónirnar fyri 2015?
Vónirnar eru góðar! Eri vísur í, at vit kunnu gera tað nógv betur, enn seinast vit vóru í Effodeildini.
Hvør gerst føroyameistari í Effodeildini í ár?
Tað er alt ov ringt at svara uppá longu nú.
Størstu talentini hjá TB í løtuni?
Gudmund, Hávar og Regin kunnu gerast sera góðir fótbóltspælarar. Teir hava evnini og skjótleikan. Teir mangla tó eitt sindur av kjøti á kroppin og nakrir ordiligir dystir í beinini! 🙂
Heimasíðan takkar hjartaliga fyri, at Eirikur gav sær stundir at svara spurningunum.


text:
Landsdysturin í kvøld verður ein ordilig próvtøka fyri fleiri av leikarunum.
Teitur M. Gestsson, Heini Vatnsdal, Árni Frederiksberg og Klæmint A. Olsen. Hetta eru leikarar, sum vit kenna sum nakrar av bestu leikarunum í føroyskum fótbólti og sum ofta hava verið partur av landsliðshópinum. Men nakran veruligan møguleika frá byrjan á landsliðnum hava teir antin ongantíð ella sjáldan fingið. Í kvøld fáa teir møguleikan og skulu til eitt slag av próvtøku. M.a. tað ger hendan dystin áhugaverdan, tí tá fleiri avboð eru, so gevur tað møguleikan til nýggjar leikarar, og tá hendur tað viðhvørt, at onkrir av hesum veruliga taka av og gera plássið til sítt egna. Tann møguleikan hava hesir fýra leikararnir í kvøld. Men uppgávan er sera stór, tí mótstøðuliðið er eitt tað sterkasta, sum ein yvirhøvur kann møta í altjóða fótbólti, Spania. Hinir í uppstillingini eru teir, sum vit vanliga kenna.
Sambært in.fo, so verður uppstillingin hendan, Føroyar (4-2-3-1): Teitur M. Gestsson – Gilli Rólantsson, Odmar Færø, Atli Gregersen, Viljormur Davidsen – Brandur Hendriksson, Heini Vatnsdal - Sølvi Vatnhamar, Hallur Hansson, Árni Frederiksberg – Klæmint A. Olsen


text:
Broyting í skránni
Soleiðis verður skráin fyri restina av leygarkvøldinum.
Orsaka av veðri, verða ikki fleiri framførslur á stóra pall á Vágsbøi. Tað regnar inn á pallin, og tí er ikkir áðiligt at hava fleiri konsertir har. Tí verða broytingar gjørdar í skránni. Hermes House Band verður flutt í Tjaldið, har tey spæla kl. 01.00.
Skráin fyri restina av leygarkvøldinum verður hendan:
TJALDIÐ
21.30: Hjarnar
01.00: Hermes House Band
03.00: Eyðun Nolsøe
TORGIÐ
22.45: Kim Hansen
00.15: Blue Coat Brass Band
VÁGSBØUR
Eingin framførsla afturat
Framførslan við Páll Finnur Páll er avlýst.


text:
Karl Martin: Onkuntíð mást tú snúgva tær
Ein av upprunaligu rockstjørnunum í Føroyar tosar um framførslur, sum skulu lukkast hvørjaferð.
Karl Martin Samuelsen er ein legenda í føroyskum rocktónleiki. Sum sangari í Hjarnum gjørdist hann ein av upprunaligu rockstjørnunum íFøroyum, og síðani ungligaárini hevur hann verið virkin í tónleikalívinum.
Nú bíðar ein framførsla á landsins størsta tónleikatiltaki fyri framman, tí Karl Martin og hansara menn í Hjarnum spæla á Summar Festivalinum í august.
Karl Martin er kendur fyri at syngja væl, og í hesari videosamrøðuni verður hann spurdur, um hann hevur havt nakran kiksara á palli, og um framførsluna á Summar Festivalinum.
Hygg eftir video her:


text:
Vitan um vatn
Í samstarvi við Aarhus Universitet verður skipað fyri fyrilestrum í Løkshøll. Fyrilestrarnir verða sendir beinleiðis úr Sø auditorierne í Aarhus, og kunnu ikki stroymast aðrastaðir á Internetinum, og verða ei heldur ikki lagdir út alment aftaná. Tískil er einasti møguleiki at uppliva fyrilestrarnar beinleiðis hjá góðkendum verti, eitt nú hjá okkum í Løkshøll / Bókasavninum við Løkin.
Talan er um náttúruvísindaligar og heilsufakligar fyrilestrar við høgum akademiskum støði; uppleggið er tó, at ein og hvør skal kunna fáa okkurt burturúr. Beinleiðis samband er við fyrilesturhaldaran, og møguleiki er at seta spurningar og fáa svar.
Yvirskrift: Viden om vand
Fyrilesturhaldari: professor i fysisk kemi Søren Rud Keiding, Institut for Kemi, Aarhus Universitet
Mál: Danskt
Kostnaður: Ókeypis atgongd
Í steðginum verður ókeypis drekkamuður at fáa.
Um fyrilesturin skrivar Aarhus Universitet:
Vand er ikke bare et simpelt molekyle. Hør om hemmeligheden bag vands mange forunderlige egenskaber, og hvordan vandmolekylerne i samspil med hinanden spiller en vital rolle i biologiske- og klimarelaterede processer på Jorden.


text:
Minnist til "Samtykkisváttan" í samband við avsláttur
Avsláttarskipan.
Ert tú limur í einum av feløgunum í Landsfelag Handverkaranna,og kemur undir avtaluna við Betri Pensión,verður veittur ein avsláttur í tryggingunum í Betri Trygging,eftir hesum leisti:
Árligt inngjald upp til 10.800,- avsláttur á 10%
Árligt inngjald á 10.800,- ella meira avsláttur á 20%
Treytin fyri at fáa henda avsláttur er,at limurin skrivar undir samtykkisváttan. Vend tær til felagið hesum viðvíkjandi.
Freistin fyri at fylla út samtykkisváttanina er longd til 01.04.2019
SAMTYKKISVÁTTAN ER AT FINNA undir tekstinum.
Broytist avsláttarskipanin í Betri P/F í sáttmálatíðarskeiðinum,broytist hon eisini fyri limir í omanfyri nevndu feløgum.


text:
Nú er greitt, hvussu bólkarnir til Faxe-Kondi kappingina koma at síggja út. Bólkað verður eftir støðuni í landskappinini eftir 12 umfør eru leikt. Liðini sum liggja nr. 1,4,5 og 8 fara í ein bólk, meðan liðini sum liggja nr. 2,3, 6 og 7 fara í hin. Áttanda plássið verður leikt um í undankapping av liðunum, sum hava meldað til úr næstbestu og triðbestu deild. Kyndil og VÍF mangla ein dyst sínamillum, men hesin hevur ikki ávirkan á støðuna og kunnu bólkarnir sostatt staðfestast.
Bólkur 1 – menn
Bólkur 2 – menn
Bólkur 1 – kvinnur
Bólkur 2 – kvinnur


text:
- Tíðindi, mentan og ítróttur
Sí Føroyakortini: Soleiðis atkvøddu føroyingar
Lutfalsliga búgva flestu veljararnir hjá Tjóðveldi í Havn, meðan lutfalsliga flestu veljarar hjá Javnaðarflokkinum búgva í Suðuroy.
Sí øll kortini niðanfyri
Tað sæst í nøkrum Føroyakortum, sum Ragnar Johannesen, forritari, hevur gjørt aftaná løgtingsvalið. Í kortunum eru brúktar bæði tær persónligu atkvøðurnar og atkvøðurnar til flokkarnar.
Í kortunum niðanfyri sæst, hvussu nógvar atkvøður flokkarnir hvør sær fingu lutfalsliga í hvørjum øki kring alt landið á valinum í gjár.
Litirnir longst til vinstru (reytt) í litraðnum niðanfyri her vísa, hvar flestu veljararnir hjá flokkunum búgva. Litirnir høgrumegin (blátt) vísa, hvar flokkarnir fingu fáar atkvøður.
Her í Føroyum vóru flokkarnir best umtóktir
Niðanfyri eru sjey Føroyakort. Hvørt kort vísir, hvar ávikavist teir flestu og fægstu veljararnir hjá flokkunum búgva.
Kortið omanfyri: A - Fólkaflokkurin
Kortið omanfyri: B - Sambandsflokkurin
Kortið omanfyri: C - Javnaðarflokkurin
Kortið omanfyri: D - Nýtt Sjálvstýri
Kortið omanfyri: E - Tjóðveldi
Kortið omanfyri: F - Framsókn
Kortið omanfyri: H - Miðflokkurin


text:
Fullt yvirlit yvir allar bíleggingar og samlaða búskapin
Tú fært skil á allar bíleggingarnar í kalendarinum og tað er einfalt at umskipa avtalur
Ordrestyring gevur tær yvirlit á búskapin. Tí skiftisavkastið sæst á bíleggingini og tú rættar sjálvur tín vinning. Og tí, at tú hevur skil á øllum gjaldingum og øllum útistandandi.
- Skil á avtalum og bíleggingum
- Einføld fakturering
- Samlað yvirlit yvir búskapin
Tíma- og tilfarsskráseting
Eingin tími og einki tilfar fer til spillis, tá tú skrivar út rokningar við ordrestyring.
Tú og tíni starvsfólk skráseta sjálvi tíma- og tilfariðsnýtslu til hvørja bílegging. Antin á teldu ella umvegis ordrestyringsa app. Løn og rokningar grunda á tey skrásettu tímatølini.
- Eingir mistir tímar
- Einki gloymt tilfar
- Allar útreiðslur verða faktureraðar
Skjalfesting – myndir og SKS
Í ordrestyring er tín skjalfesting trygt goymd saman við bíleggingini.
Tað er einfalt at finna myndir, tekningar og góðskutryggingar-talvir (SKS), um tað er neyðugt at skjalfest, hvørt tilfar, tú hevur nýtt, og at arbeiði er farið rætt framm.
- Øll skjøl eru goymd saman við bíleggingini
- Send myndir og tekningar beinleiðis til viðskiftafólkið
- Send foto og tegninger direkte til kunden
Samskipan við aðrar skipanir
Ordrestyring virkar saman við fleiri øðrum forritum, sum gera at tú kanst sleppa undan meir-útreiðslum og samstundis lætta um fyrisitingarliga arbeiðsbyrðuna.
- Vit sameina við tínar grossistar. Tískil kanst tú leita fram og bíleggja vørur og EDI’ir beinleiðis í ordrestyring.
- Vit samein við tína búskapar- og roknskaparskipan. Tá tú stovnar eina rokning/faktura í ordrestyring flytist hon av sær sjálvum til e-conomic ella C5.
- Vit sameina við tey førandi lønarskipanir. Skrásetta tímatali leggur hereftir grund fyri løn til starvsfólk.
- Vit sameina við GPS-skipanir, soleiðis at tú kanst halda skil á koyring, nesin/diesel-nýtslu og koyritalvir.


text:
Um vikuskifti bleiv DM fyri ung hilidð í Spar Nord Arena høllini í Skive. Treysti hevði fýra ungar íðkarar við. Oddvør Josephsen, Maria Biskopstø og Vibeka Sivertsen umboðaðu Vejle IF, meðan Julian Gregersen rann fyri FIF.
Oddvør (gentur 18-19)
Hon luttók í 200m og 400m. Í 400m rann hon sera væl og fór um málstrikuna eftir 60,47 sek. og var bert 0,02 sek. frá triðjaplássinum. Hetta er hennara besta tíð innandura og næstbesta yvirhøvur.
Í 200m, sum hon rann uppá 27,41 sek., fekk hon sína næstbestu tíð innandura.
Maria (gentur 16-17)
Maria byrjaði leygardagin við at renna seg til eitt bronsuheiðursmerki í 400m, tá hon rann teinin uppá 59,61 sek.
Bert fýra tímar seinni skuldi hon renna 800m finalu. Fyri viku síðani í DM rann hon teinin uppá 2.16,39 min. í semifinaluni. Nú rann hon sera væl í einari taktiskari renning. Eftir 150m legði hon seg á odda og stýrdi renningini. Tað gekk varliga fyri seg. Fyrstu 200m uppá 37 sek. næstu 200m eisini uppá 37 sek. so kom meiri ferð á og hvøjra ferð tær aftanfyri ætlaðu framum svaraði Maria aftur, so næstu 200m blivu runnir uppá 34 sek. Á seinasta umfari kom uppaftur meiri ferð á, men hevði orku eftir og megnaði at halda allar aftanfyri um málstikuna. Seinasta umfar rann hon uppá 32 sek.! og gjørdist sostatt danskur meistari við 2.20,76 min.
Á hesi leinkjuni eftir 3 tímar og 55 min. sást 800m finalan, sum Maria vann:
Danske Mesterskaber for Ungdom (inde) 2019 dag 1
Sunnudagin rann hon 1.500m. Málið var at taka bólkametið, fyri gentur 17, frá Bjørk Herup Olsen, sum hon setti við 4.59,28 min. í Skive í 2008. Hon kom í fyrra riðilin og rann sera javnt og gjørdist greiður riðlavinnari við 4.53,48 min. Tá seinni riðil var avgreiddur vísti tað seg at tíðin hjá Mariu rakk til eitt samlað fjórðapláss, bert 2 sek. frá bronsuni. So um Maria rann í hesum riðilinum, so er væl hugsandi at okkurt heiðursmerki kom um hálsin, men hon náddi sínum málsetningi og setti nýtt bólkamet.
Allarseinasta kappingin í DMU var 4x200m boðrenningin fyri gentur 16-17. Her gekk bara heilt væl hjá Mariu og hinum úr Vejle. Tær runnu seg til eitt triðjapláss við tíðini 1.47,76 min. Tær tóku samstundis felagsmetið hjá Vejle IF, sum Oddvør, Rebekka, Maria og Sarah annars settu undanfarna vikuskifti.
Vibeka (gentur 14-15)
Vibeka, sum júst hevur aldur til tað, luttók fyri fyrstu ferð í DMU. Hon rann 800m og 1.500m. Tað gekst væl í báðum teinum. Í 800m kom hon á mál við 2.33,02 min. sum er hennara næstbesta tíð á teininum. 1.500m gekk uppaftur betur. Her brúkti hon 5.07,37 min. sum er 13 sekund skjótari enn hon nakrantíð hevur runnið teinin.
Julian (dreingir 20-22)
Julian hevði tvær góðar kappingar. Hann rann 800m leygardagin. Tað bleiv til eitt fjóðrapláss við tíðini 2.01,95 min.
Sunnudagin var so 1.500m á skránni. Julian ætlaði at renna undir 4.08,00 min., sum kravtíðin til Oyggjaleikirnar. Hann hevði frammanundan avtala við ein liðfelaga í FIF um at hjálpa sær at halda ferðina. Tað gekst teimumsera væl og komu teir á mál, sum ávikavist nummar tvey og trý. Julian á triðjaplássi brúkti 4.04,02 min. og náddi harvið undir kravtíðina. Tíðin er eisini ein betran av hansara egna føroyska innandurameti uppá 4.05,70 frá Reykjavík í 2017.
Sostatt bleiv úrtøkan 1 gull og 3 bronsuheiðursmerkir til íðkararnar úr Treysti. 8 íðkarar úr Bragdinum og 5 úr Hvirluni luttóku eisini og vunnu føroyingar tilsamans 14 heiðursmerkir. Treysti vann 4, Hvirlan 5 og Bragdið 5 heiðursmerkir.
Hetta skrivar Vejle IF um DM fyri ung á sínari heimasíðu: DMU inde 2019
Øll úrslitini frá DMU eru at finna her: Resultater DMU inde 2019


text:
Kommunulæknatrot - ov leingi at bíða eftir einari loysn
26. august 2016
Landsstýriskvinnan í heilsumálum má arbeiða skjótari við einari loysn á kommunulæknaøkinum
Svar frá landsstýriskvinnuni í heilsumálum
Sirið Stenberg, landsstýriskvinna í heilsumálum, hevur nú svarað mær skrivliga fyrispurninginum, sum eg setti henni sambært § 52a í Tingskipanini, um ótryggu kommunulæknaviðurskiftini, sum eru í pørtum av landinum.
Svarið frá landsstýriskvinnuni kann lesast á heimasíðuni hjá Løgtinginum: www.logting.fo
Álit um nýggja kommunulæknaskipan
Tað er gott, at landsstýriskvinnan og Heilsumálaráðið arbeiða miðvíst við at loysa hetta álvarsmálið, og at tað verður arbeitt í tráð við tað, sum Álitið um nýggja kommunulæknaskipan mælir til.
Hetta álit er orðað av Kommunulæknafelag Føroya og Heilsumálaráðnum, og verður har serligur dentur lagdur á at skipa nøkur heilsuøki við heilsudeplum kring landið.
Ov leingi at bíða eftir einari loysn
Tað, sum eg ikki eri nøgdur við í svarinum er tíðarætlanin fyri, nær landsstýriskvinnan væntar, at málið verður loyst ella nær vit koma at síggja broytingar.
Eg haldi, at tað er ov long tíð at bíða í umleið 1½ ár til nýggja skipanin við heilsuøkjum og heilsudeplum verður sett í verk. Tá er enntá ikki vist, at henda langa tíðarætlan heldur.
Sum landsstýriskvinnan nevnir, so verður sagt bæði í Heilsunýskipanini og í Álitinum um nýggja kommunulæknaskipan, at farast eigur frá verandi skipan til eina nýggja skipan við heilsudeplum í heilsuøkjum kring landið.
Hví so ikki fara til verka beinanvegin og gera brúk av tí tilfari, sum t.d. er í hesum báðum álitunum?
Hví skal nú aftur ein nevnd setast til at gera eina menningarætlan, sum snýr seg um at skipa heilsudeplar í heilsuøkjum kring landið, tá vit hava tvey álit, sum hava boð upp á, hvussu vit loysa trupulleikan?
Ivaleyst er tað soleiðis, at lógarbroytingar skulu til ella nakrar tillagingar, men ikki átti at verði neyðugt at sett enn eina nevnd at fyrireika ella arbeitt við hesum.
Uppgávan eigur umsitingin í Heilsumálaráðnum at kunna taka sær av og loysa.
Tørvur á politiskari handling
Hesir trupulleikar við læknatroti hava verið í fleiri ár, eru vaksandi og tað hevur verið víst á teir óteljandi ferðir. Landsstýriskvinnan eigur tí ikki aftur nú at seta eina nevnd, men heldur at skera ígjøgnum og fáa gongd á arbeiðið fyri veruliga at loysa málið.
Okkum tørvar eina dygdargóða, trygga og støðuga loysn á trupulleikunum í verandi kommunulæknaskipan - ongantíð ov skjótt.
Magnus Rasmussen
Løgtingsmaður fyri Sambandsflokkin
RN
Aftur


text:
Gestir er Ann Thomsen og Maud Poulsen, ið báðar eru búsitandi við familju og grannar í Hvalba. Tær fortelja um uppruna, barna- og ungdómsár. Ann um gleðina at vera á Vatnsoyrum og um abban, sum bleiv 100 ár. Eisini ymist annað, m.a. um ein samanstoyt oman fyri Vestmanna og um tíðina á Zarepta og hvussu hon møtti manninum. Maud um at bróta beinið sum barn og um at fara í skúla og at ganga í sunnudagsskúla og Zarepta. Eisini um viðurskifti, sum gera árin í lívinum, eitt nú ávísan film, sum gjørdi henni gott. Greiðir frá um ringa sjúku hon fekk og dagligdagin at liva við tí. Eisini um aðra sjúku og alkohol trupuleikar, ið komu inn í familjuna.
Vertur: Annfinn Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
P/f Næraberg keypti størsta partin á uppboðssøluni í gjár
Meðalprísurin var 40 oyru/kg.
Partafelagið Næraberg, Partafelagið Jókin og Partafelagið Christian í Grótinum keyptu rættin at veiða øll 20.000 tonsini av svartkjafti, sum vórðu seld á afturlatnari uppboðssølu í gjár.
Seks keyparar bjóðaðu á uppboðssøluni, og samlaði sølukostnaðurin var 8 mió. krónur.
- Næraberg keypti størsta partin - 12.500 tons fyri meðalprísin 40 oyru/kg
- Christian í Grótinum keypti 5.500 tons fyri sama meðalprís
- og Jókin keypti 2.000 tons fyri meðalprísin 39 oyru/kg.
Næsta uppboðssølan verður í morgin, og tá verður afturlatin uppboðssøla.
Mest lisið í farnu viku
Thormund Johannesen: Eg velji ikki eina kvinnu ...
Hvussu langt skulu vit fylgja streyminum áðrenn vit vakna?
Nýtt matarstað í Runavík
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Vallyfti fyri rímiligan kostnað
Petur Háberg: Politikkur var ikki fyri meg
Tað er lygn Demokratia, sigur Bill Justinussen
Floksvalsending: Ein tími við Miðflokkinum - 2. sending
Vit hava eitt ófrávíkiligt krav, um vit koma í samgongu
Vespureiðrið (116) - 19. aug 2019
Bretar funnu heroin fyri fleiri milliónir umborð á bingjuskipi
Tobbi og Norðlýsið standa saman í valstríðnum
Janus Rein ikki á listanum hjá Fólkaflokkinum hesuferð
Tobbi er greiður
“Sjálvstýri og Kristin draga eina línu”
Liss Hansen stillar upp fyri Føroyaflokkin
Jørgen, Bárður, Jógvan og Jenis fáa meirilutan í eini nyggjari kanning
Politiska umsitingin av føroyska botnfiskiskapinum greinað
Útgjald frá Samhaldsfasta skal verða skattafrítt
Føroya Arbeiðsgevarafelag: Súlan er ikki virkisfør
Ung valevni fáa nýggja heimasíðu í valstríðnum
Pallborðsfundur um hægri útbúgving
Í dag er tann STÓRI SJÓMANNADAGURIN - les alla skránna her
Samband
Postboks 226
FO-600 Saltangará


text:
24. apríl 2018
Flaggdagshald í Eysturkommunu
Mikudagin 25. apríl kl. 15.00 skipa skótarnir fyri flaggdagshaldi viđ krokkvřllin í Leirvík! Úlvar, skótar og leiđarar mřta í skótahúsinum kl. 14.... > Les meira
13. juli 2017
Myndir frá Regatta degnum
Myndir frá Regatta degnum í Leirvík 8. juli 2017. Trýst her... > Les meira
22. apríl 2017
Flaggdagshald í Leirvík!
Týsdagin 25. apríl kl. 13.30 skipa skótarnir fyri flaggdagshaldi viđ krokkvřllin! Úlvar, skótar og leiđarar mřta í skótahúsinum kl. 13.00 - í búna... > Les meira
5. mars 2017
Skótalívið er eitt tað besta frítíðarítrivið, vit kunnu bjóða okkara børnum!
Skótalíviđ er eitt tađ besta frítíđarítriviđ, vit kunnu bjóđa okkara břrnum! Visti tú, hvat 11 av teimum 12 hava í felag, sum hava veriđ á mánanum? ... > Les meira
24. februar 2017
Hugsunardagur!
Gamla kirkjan í Gřtu var stúgvandi full av skótum og řđrum til Hugsunargudstćnastu í gjár. Sum siđur er, var dagurin hildin saman viđ skótunum í ... > Les meira
18. februar 2017
Hugsunardagur
Mikudagin 22. februar kl. 18 í gomlu kirkju í Gřtu! Tađ er okkum ein gleđi at bjóđa skótum o.ř. til guđstćnastu í gomlu kirkjuni í Gřtu. Sum siđu... > Les meira
8. desember 2016
Jólaheilsan frá skótaliðinum
Mikudagin 8. desembur gjřrdu skótarnir eitt video viđ m.a. eini jólaheilsan. Heilsanin kann síggjast her: https://youtu.be/TDg1DRRvIVA > Les meira


text:
Vit trúgva á, og avnokta ikki!
Á ólavsøku hendi tað gleðiliga, at vit fingu eitt nýtt lag til stóra kristna trúarlovsangin, Ápostolisku Trúarjáttanina, eisini nevnd Symbolum Apostolicum, sum sjálvur ólavsøkuprædikanturin hevði lagt úr hondum. Eitt fólksligt lag, ið átti at fingið góða undirtøku til hendan stóra lovsangin hjá kristnu kirkjuni.
Apostolska trúarjáttanin telist millum tey stóru trúareyðkennini hjá kristnu kirkjuni (tó bara vestanfyri), og verður aðrastaðnis mest sett í samband við dóp og guðstænastur tá ið ikki er altaragangur. Í samband við hámessuna, altargangin, var vanligt at nýta longru trúarorðini Nicænum, ið eisini eru at finna í føroysku sálmabókini. Men, bæði rómversk katólska og anglikanska kirkjan nýta nú eisini Ápostolisku Trúarjáttanina í samband við hámessuna vanligar sunnudagar.
Trúarorðini eru sjálvandi ikki annað enn ein samandráttur av kristnu trúnni, sum nógv tann stórsti parturin av kristinheitini kann semjast um, og vit eiga í dag at nýta tey sum ein lovsong, sum savnar okkum um tað vit eiga í felag um kristnu trúnna, hvørjaferð vit halda guðstænastu.
Bæði Apostolska og Nikenska trúarjáttanin byrja við orðunum: Vit trúgva á . . . Avnoktanin, sum nýtt verður í danskt ávirkaðu kirkjunum, er ikki partur av Ápostolisku Trúarjáttanini. Í trúarjáttanini játta vit trúnna, vit avnokta onki, og gera vit tað , so er tað undirforstaðið í sjálvari játtanini. Í øllum hinum kirkjunum, sum nýta Ápostolisku Trúarjáttanina byrja tey við orðunum: Vit trúgva á, har er ongin avnoktan, tí avnoktanin er ikki partur av upprunaliga tekstinum frá fjórðu øld.
Orsøkin til at vit í donsku fólkakirkjuni og harvið eisini í føroysku fólkakirkjuni, avnokta djevulin og allar gerningar hans og allan atburð hans, er at trúarorðini vóru horvin úr donsku guðstænastuni undir nationalismuni. Danska guðstænastan var vorðin ein næstan rein prædikuguðstænasta.
Ymiskar kreftir í donsku kirkjuni, millum teirra Grundtvíg, vóru ónøgd við gongdini í donsku guðstænastuni, og vildu hava m.a. trúarorðini innaftur í guðstænastuna. Tey kendu tá bara trúarorðini frá dópinum og kanska eisini konfirmatiónini. Grundtvíg var jú av teirri villeiddu fatan, at Apostolska Trúarjáttanin stavaði frá ápostlunum sjálvum, og tí valdu hann og tey at nýta dópsjáttannarformin, sum inniheldur avnoktanina, sum síni trúarorð. Og tí er tað at vit nýta avnoktanina í okkara guðstænastu, hóast avnoktanin ikki er partur av upprunaligu trúarorðunum. Avnoktanin er upprunaliga ætlað at verða nýtt í samband við dópin, og tá dópurin fór í tvíningar, eisini í samband við konfirmatiónina, sum staðfesting av dópinum.
Tað eru altso bara danskarar og føroyingar og grønlendingar (og kanska eisini íslendingar?), ið avnokta djevulin sunnumorgun. Í øllum hinum londunum játta katolikkar, anglikanarar, calvinistar, reformert, baptistar, prestbyterianarar og metodistar trúnna á hin tríeiniga Guð, uttan nakra avnoktan! Gera tey tað, so avnokta tey samstundis av sær sjálvum eisini hin ónda og allar hansara finurligheitir, uttan at skoyta nakað uppí upprunaligu trúarorðini!
Føroyingar verða ikki guðiligari av at fylgja donskum eindømi og siði, við at avnokta djevulin og allar gerningar hans og allan atburð hans hvønn sunnumorgun. Tað er sjálvandi hvørki synd, falslæra ella skomm, at avnokta djevulin sunnumorgun, men, tað er at leggja upprunaligu trúarorðunum orð í munnin, sum ikki hoyra heima har.
Í meðan so kunnu vit gleðast um, at hvalbiarprestur hevur givið okkum eitt nýtt og livandi lag til stóra kristna trúarlovsangin. Og eftir er at vóna, at hann fer at runga um alt landið sunnumorgnum, við ella uttan illamanni og øllum hansara snildum! Og vit leingjast eftir at hann, umframt Credo, eisini fer at geva okkum heimlig løg til Kyrie, Gloria, Halleluja, Sanctus, Benedictus og Agnu Dei.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Durita Poulsen
Durita Poulsen hevur eina bachelor í heilsu & føðslu og kandidatútbúgving í læring og menningartilgongdir frá Aalborg Universitet. Hon hevur búð í Keypmannahavn síðani 2012.
Durita hevur stóran áhuga í heilsu og vælveru hugtakinum, og fer at umrøða heilsu út frá einum breiðum perspektivið ella tað vit kenna sum; fysisk-, psykisk- og sosial heilsa.
Tískil verður kostur og rørsla umrøtt, men eisini hin síðan, at vit skulu minnast til at eingin er perfekt, at droppa ’alt ella einki’ mentalitetin og at hugleiga um tankameldur og annað ið kemur við heilsurákinum.
Sólfinn Hansen
Sólfinn Hansen er føddur í 1978 á Klaksvíkar Sjúkrahúsi. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Skriva út
Jóhan Kallsoy
Jóhan Kallsoy
organisturSkála
At vera musikalskur er viðføtt og summi fáa betri umstøður heilt frá barni av at menna tónleikin enn onnur. Jóhan Kallsoy er ein av teimum. Tað hevur altíð verið tónleikur í hansara barnaheimi.
Pápin Tóroddur Kalsoy spældi upp á mandolin og violin. Eldri beiggin Sámal er rættuliga musikalskur og tann musikalski Jóhan royndi ljóðførini, sum Sámal kom heim við.
-Pápi mín var eiðismaður og flutti á Skála í 1942. Pápi gekk til orgulspæl hjá Chr. Høj á Strondum og dugdi at spæla. Og eg eri føddur við logiskari tankagongd, tí fataði eg skjótt, tá pápi lærdi meg nótarnar sum smádrongur. Tað vóru tvær nótabøkur, sum eg tók míni fyrstu fet í.
Onnur var Bielefeldt og hin Hjemlandstoner. Tær vóru heima hjá okkum og eg spældi fyri meg sjálvan og pápi spældi eisini úr hesum bókum. Eg var tá ein reinur amatørur við fingursetningi.
-Í 1983 fór eg at ganga til orgul á kvøldskúla. Tað var Súni Kristiansen, sum var lærari og tá kom rættuliga gongd á mítt orgulspæl. Súni hevur havt velduga ávirkan á orgulspælið her á Skála. Eg lærdi eisini klaver. Tað var skjótt, at eg slapp at spæla okkurt preludium í kirkjuni og síðan onkran sálm undir gudstænastuni og síðan varð hetta økt, til eg spældi til heilar gudstænastur. Eg fór niðurí 1987 at lesa og kom heim aftur í 1992. Tá fór eg at skiftast við Marner Johansen og Óla Olsen at spæla í kirkjuni.
Jóhan Kallsoy kann hyggja aftur á eitt spennandi tónleikarlistarligt lív. Hann hevur eisini roynt violinina. Fyrst eitt sindur heima, síðan gekk hann til undirvísing hjá Símun Nónklett. Tá var hann 22 ára gamal. Og saxofonin er eisini roynd.
-Eg var forvitin og sappaði í millum og havi enntá roynt meg i einum stórbandi, og tað var spennandi og stuttligt, sigur Jóhan Kallsoy.
-Kirkjan sigur mær nógv. Tað koma tíðir í lívinum, tá ting fella upp á pláss og eg eri góður við kirkjuna og vóni, at fólk fara at flokkast um hana.
-Fyri mær er tað ikki ein plikt, at spæla orgul í kirkjuni. Eg havi stóra gleði av at hoyra fólk syngja. Eg starvist umborð á Smyrli sum elektrikari og búgvi í Vági. Og eg havi tann stóra heiður, at vera tiltaksorganistur í kirkjunum kring alla Suðuroynna og tað er mær ein gleði, sigur Jóhan Kallsoy.


text:
Niclas Heri Jákupsson er føddur 14. mai 1968. Hann hevur búð meginpartin av lívinum í Klaksvík, men býr nú í Sørvági.
Niclas Heri hevur hevur útbúgving frá Hægri handilsskúla og hevur harumframt útbúgving sum Life og Stress coach.
Síðan 2009 hevur hann arbeitt í síni egnu fyritøku Fegin, sum bjóðar út skeið og fyrilestrar í strongd, lívsgleði, arbeiðsgleði, motivatión.
Niclas Heri hevur skrivað uml. 60 sangir (orð og løg) til tónleikabólkin Dynamit, sum hann syngur í. Hann hevur harumframt skapað konseptið um Trølla Pætur, sum er væl kent og elskað av børnum í Føroyum. Hann hevur skrivað sangir til fimm filmar um Trølla Pætur og tvær dvd fløgur. Hann hevur bæði skrivað leikrit, leikstjórnað og spælt leiklutin sum Trølla Pætur sjálvur.
Niclas Heri er sera áhugaður í at tvinna søgu og sagnir saman við ferðavinnu. Standmyndin av kópakonuni í Mikladali er beinleiðis avleiðing av hugskoti hansara; somuleiðis er afturvendandi hendingin við jólaskipinum, sum hvørt ár kemur á Klaksvík, eitt av hansara hugskotum, sum nú hevur 24 ár á baki.
Niclas Heri hevur sum ítriv at skriva greinar og bloggar og er íðin fotografur.
Útgáva:
2014 Karlo og Luddi


text:
Tá partarnir staðfesta, at samráðingarnar ikki bera á mál, verður semingsmaðurin tilkallaður.
Semingsmaðurin er valdur av pørtunum á arbeiðsmarknaðinum. Hann hevur heimild til at kalla partarnar til samráðingar, og partarnir hava skyldu at fylgja hesum. Hann kann útseta møguligan arbeiðssteðg í upp til eina viku.
Harafturat kann semingsmaðurin, um hann metir at samráðingarnar ikki hava verið førdar til fulnar, heita á partarnar um at fara undir aftur samráðingar og útseta semingina, til hesar samráðingar eru lidnar.
Semingsmaðurin kann, tá hann metir tíðina vera búna til tess, leggja uppskot fyri partarnar. Hesir kunnu so sambært teirra innanhýsis mannagongdum taka avgerð um, hvørt tikið verður undir við semingsuppskotinum ella ikki. Semingsuppskot skulu dyljast inntil báðir partar hava svarað.
Semingsmaðurin kann leggja fleiri uppskot fyri partarnar, men hesi seinnu árini hevur verið vanligt, at semingsmaðurin ikki leggur uppskot fyri partarnar, fyrrenn hann er hampuliga sikkur í, at tikið verður undir við tí, og hann leggur sostatt bara eitt uppskot fyri partarnar.
So leingi sáttmálin er í gildi, ella partarnir eru í seming, er friðarskyldan galdandi. Tað vil siga, at hvørgin parturin kann seta tiltøk so sum verkfall ella verkbann í verk.
Tað er Terje Sigurðsson, sum er valdur semingsmaður, og Símun Absalonsen varasemingsmaður.
Sí annars semingslógina her


text:
Grannafeløgini Hondbóltsfelagið Tjaldur av eystara armi og Stranda Ítróttarfelag (STÍF) av vestara armi á Skálafjørðinum hava avgjørt at samstarva. Í fyrstu atløgu snýr samstarvið
Træner annonce
Ársaðalfundur felagsins 2019
Aðalfundur verður í hølum felagsins hósdagin 27. juni 2019 kl 20:00. Skrá sambært lógum felagsins. Møtið fjølment. Hondbóltsfelagið Tjaldur
Sunnudagur í Hillerød Påskecup 2019
Leygardagur í Hillerød påskecup 2019
Fríggjadagur í Hillerød Påskecup 2019
Hósdagur í Hillrød Påskecup 2019
Foreldrafundur 2018
Spennandi foreldrafundur kl. 19 týskvøldið 25. september í Skúlanum við Løkin Hondbóltsfelagið Tjaldur skipar í sambandi við komandi kappingarárið 2018/19 fyri spennandi foreldrafundi týskvøldið
Venjarin komin
Í gjárkvøldi var fundur í hølunum hjá Tjaldur, har nevnd og nýggi venjari hjá felagnum tosaðu saman um komandi kappingarár og løgdu út í
HONDBÓLTSFELAGIÐ TJALDUR SETT UNGDÓMSVENJARA
Hondbóltsfelagið Tjaldur úr Runavík hevur sett nýggjan ungdómsvenjara fyri kappingarárið 2018/2019. Talan er um 27 ára gamla Christoffer Valdemar Madsen, sum hevur drúgvar royndir


text:
Ernest Borgnine
Ernest Borgnine (f. 24. januar 1917 í Connecticut – d. 8. juli 2012 í Kalifornia) hevur verið við í nógvum filmum. Ofta sum óndi maðurin ella banditturin. Eisini hevur hann havt leiklut í fleiri sjónvarpsrøðum. Ernest Borgnine varð føddur við navninum Ermes Effron Borgnino 24. januar 1917 í Hamden í Connecticut í USA. Kendi amerikanski filmssjónleikarin andaðist 8. juli 2012. Hann gjørdist 95 ára gamal. Hann vann sær ein Oscar fyri leiklutin sum Marty Piletti í fiminum "Marty" í 1955. Honum er eisini ognað ein stjørna á kenda Walk of Fame í Hollywood, Kalifornia. Í 1973 giftist hann norsku Tova Træsnæs, sum nú situr einkja. Hon er annars fimta kona hansara og er kend fyri kosmetikkfyritøku sína "Beauty of Tova". Borgnine var í mong ár í amerikansku sjóverjuni, áðrenn hann fór á sjónleikaraskúla. Fyrstu ferð á palli var á Broadway, New York í 1947, og fólk løgdu hann til merkis. Á filmi var hann fyrstu ferð at síggja í 1951. Seinni gjørdist hann kendur sum óndi sersjanturin í "From Here To Eternity" í 1953.


text:
Fámjinstunnilin borast nú
1. oktober 2018
Suðuroyar Sambandsfelag heldur, at tað er nógv, sum talar fyri, at tunnilin til Fámjins verður boraður nú og ikki um 2-3 ár ella ongantíð. Farleiðin millum Øravík og Fámjin er so mikið trupul um veturin, at tað nógvar dagar ikki er koyrandi ella hættisligt at koyra. Slíkar flutningsumstøður saman við fólkaminking í bygdini, leggur bara stein oman á byrðuna. Politiski myndugleikin má síggja henda veruleika í eyguni og raðfesta hareftir - bora Fámjinstunnilin nú
Landsstýrismaðurin í Samferðslumálum Henrik Old hevur í longri tíð fyrireikað júst hesa verkætlanina og mannað eitt tunnilstoymið, sum er klárt at fara til verka.
Landsstýrsmaðurin hevur roynt sítt, men løgmaður hevur tíverri valt at niðurraðfesta Suðuroynna og hesa verkætlanina.
Suðuroyar Sambandsfelag fer tí at heita á okkara fólk í Løgtinginum um at bakka ætlanirnar hjá landsstýrismanninum í Samferðslumálum upp og taka saman hendur tvørturum politisk mørk og fáa málið avgreitt.
Spell, at Javnaðarflokkurin og Tjóðveldið ikki kunnu semjast, hóast lyftini uppundir val til hendan tunnil ganga heilt aftur til 1960'ini.
Vónandi verður tað breið politisk undirtøka fyri lógaruppskotinum um gerð av Fámjinstunlinum, sum nú kemur í Løgtingið.
Suðuroyar Sambandsfelag
Svenning Borg, formaður
RN
Aftur


text:
Brúgvin (102) - 24. sept 2018
Sending um Runavíkar Kommunu: Sadiqull "Robin" Patawari, Mariann Hansen, Jóhannus M. Olsen
Sadiqull "Robin" Patawari, stjóri á McCafé/McBarr í Saltangará.
Mariann Hansen, leikari, um leikin "Sjúkt sunn".
Jóhannus M. Olsen, sølustjóri, um Saltkeyp í Søldarfirði.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Thormund Johannesen: Eg velji ikki eina kvinnu ...
Hvussu langt skulu vit fylgja streyminum áðrenn vit vakna?
Nýtt matarstað í Runavík
BRÁTÍÐINDI: Kristin verður á listanum hjá Sjálvstýri
Stafettin (16) - Poul Michelsen spyr Jacob Vestergaard
Vallyfti fyri rímiligan kostnað
Petur Háberg: Politikkur var ikki fyri meg
Tað er lygn Demokratia, sigur Bill Justinussen
Floksvalsending: Ein tími við Miðflokkinum - 2. sending
Vit hava eitt ófrávíkiligt krav, um vit koma í samgongu
Vespureiðrið (116) - 19. aug 2019
Bretar funnu heroin fyri fleiri milliónir umborð á bingjuskipi
Tobbi og Norðlýsið standa saman í valstríðnum
Janus Rein ikki á listanum hjá Fólkaflokkinum hesuferð
Tobbi er greiður
“Sjálvstýri og Kristin draga eina línu”
Liss Hansen stillar upp fyri Føroyaflokkin
Jørgen, Bárður, Jógvan og Jenis fáa meirilutan í eini nyggjari kanning
Politiska umsitingin av føroyska botnfiskiskapinum greinað
Útgjald frá Samhaldsfasta skal verða skattafrítt
Føroya Arbeiðsgevarafelag: Súlan er ikki virkisfør
Ung valevni fáa nýggja heimasíðu í valstríðnum
Pallborðsfundur um hægri útbúgving
Í dag er tann STÓRI SJÓMANNADAGURIN - les alla skránna her
Samband
Postboks 226
FO-600 Saltangará


text:
Flaggdagin 25. apríl kl. 14.00 skipar Runavíkar kommuna fyri almennum flaggdagshaldi við Skótahúsið við Løkin. Annika Olsen, borgarstjóri í Tórshavnar kommunu flytir fram røðu, og Nes Sóknar Musikkfelag luttekur.
Kommunan heitir tí á skótar og ítróttarfeløg um at møta við Skúlan við Løkin kl. 13.30, og ganga skrúðgongu út til Skótahúsið. Aftaná verður drekkamuður at fáa inni í skótahúsinum.
Eftir flaggdagshaldið skipa skótarnir fyri kondibingo.
Mentanarvika er í Runavíkar kommunu í hesum døgum, har eitt nú stór konsert er við VSJ og Beinir fríggjakvøldið kl. 21.00 í Løkshøll og konsert við danska tónleikabólkinum TV2 verður leygarkvøldið kl. 21.00 í Løkshøll.
Sí skrá, tiltøk og dagføringar á facebooksíðuni Mentanarvikan í Runavíkar kommunu


text:
Mikudagin 15. mai vitjar ferðamannaskipið Spitsbergen í Elduvík. Skipið, sum er eitt rannsóknarskip, fer at liggja fyri akker uttanfyri bygdina og ferðafólkini verða førd í land við gummibátum. Skipið kemur kl. 8.00 og fer víðari til Íslands kl. 23.59.
Fólk í Elduvík eru til reiðar at taka væl ímóti bæði ferðafólkum og manning saman við Visit Runavík og Runavíkar Havn. Ymiskt verður at uppliva hendan dagin, m.a. listarframsýning við William Heinesen í gamla skúlanum, vitjan í kirkjuni, orgulkonsert, heimakafé, túr í bygdini við ferðaleiðara, selfiekapping (#marmennilin) og gongutúrar út úr bygdini við lokalum bónda sum ferðaleiðara. Harumframt verður eitt ASK ME fólk í bygdini til reiðar at hjálpa og vísa veg.
Spitsbergen hevur áður vitjað í Elduvík, men ikki sum ein bíløgd vitjan, bert sum alternativ um veðrið ikki hevur verið nóg gott at sigla til eitt nú Mykines. Hesaferð er annaðleiðis, vitjanin er bíløgd og íbúgvarar í Elduvík hava lagt vitjanina til rættis saman við Visit Runavík og Runavíkar Havn.
Spitsbergen er 100 m langt og umborð eru 159 ferðafólk úr Norra, Týsklandi, Fraklandi, UK og USA. Reiðaríið Hurtigruten eigur skipið og umboðsfelag í Føroyum er Faroe Ship.
Vælkomin MS Spitsbergen!


text:
The Whale Killing Project/
Á facebook síðuni hjá heimskenda listamanninum John Kørner presenterar hann The Whale Killing Project, sum er ein røð við seks prentum, sum eru gjørd í Steinprenti. Hann var áhugaður í gomlum myndum úr fimti árunum og lænti ymsar gamlar myndir sum inspiritatión, tá hann var her uppi, m.a. nakrar myndir hjá pápa mínum, fotografinum Ásmundi Poulsen. Ein er av torninum á Havnar Kirkju, sum sæst úr vindeyganum í Steinprenti og sum John Kørner dámar serstakliga væl. Har er eisini ein rættiliga uppstillað sjálvsmynd av fotografinum sum grindamanni. Prentrøðin The Whale Killing Project vóru framsýndar í Grand biografinum, tá filmurin hjá Jørn Leth um John Kørner "Jeg taler til jer" var sýndur á fyrsta sinni.
Tá John Kørner var seinast í Steinprenti gjørdi eg eina samrøðu við hann, sum eg sjálv haldi, var ógvuliga áhugaverd, m.a. av tí, at listamaðurin greiddi frá, at Føroyar hava ávirkað hann.
Í 2007 kurateraði Brynhild Næs Petersen Summarframsýningina í Norðurlandahúsinum, sum fekk heitið [natúrligvís] við denti á alternativa náttúruviðgerð, ið gav teimum luttakandi listafólkunum stórt evnisligt rásarúm. John Kørner var við á hesi framsýningini og nýtti tá høvið at viðmerkja ein aktuellan føroyskan samfelagstrupulleika. Í hansara hálvabstrakta, flótandi akrylmálningi hómast tvær at síggja til mannligar verur í tøttum pardansi. Huglagið er lætt og vakurt, teir báðir menninir kyssast og boðskapurin um tað natúrliga í hesum samkynda kærleiksdansi tykist púra ivaleysur. John Kørner greiðir frá, at henda dansimyndin í grundini umboðar eina vend í hansara list. – "Tað er hend ein stór broyting við mínari list síðan eg var her seinast. Tá hevði eg eina mynd á framsýningini [natúrligvís] av tveimum monnum, sum kystust og hetta var mítt fyrsta politiska verk, sum tók støði í onkrum aktuellum, júst um tað mundið varð ein samkyndur maður álopin her í Havn, og hendingin gjørdist grundarlag undir nógvum kjaki. Eg haldi, at føroyska hevdin við at avmynda náttúruna í listini er áhugaverd og tí var tað eisini umráðandi fyri meg, at teir báðir menninir høvdu føroysk náttúru sum bakgrund. Hesa upplivingina tók eg aftur við mær til arbeiðis og síðani havi eg arbeitt við fleiri aktuellum evnum. Ein framsýning snúði seg um luttøkuna hjá Danmark í stríðnum í Afghanistan, tá hevði eg fyri hvørt mist danskt hermannalív í Afghanistan málað eina mynd. Síðani viðgjørdi eg evnið trafficking og nú eg aftur eri í Føroyum er tað náttúrligt fyri meg at taka upp føroysk evni."
Listamaðurin heldur tað vera umráðandi fyri samtíðarlistafólk at taka støði í staðnum, har tú ert staddur "Nú eg eri her í Havn hevði tað verið løgið um myndevnið hjá mær var Vesterbro ella russiska mafian...". Myndevnisliga tykist John Kørner serliga hugtikin av grindadrápi. "Ja, eg má jú taka støði í her og nú og tí havi eg roynt at tikið støði í tí veruleika, sum er her í Føroyum. Tað mest dramatiska her haldi eg vera grindadráp, sum eg síggi sum eina kulminatión av reinari, føroyskari náttúrumegi. Eitt drama, har tað sálarliga og likamliga rennur saman. Grindadráp er tað ultimativa og tað óansæð um tað snýr seg um gamlar myndir ella nútíðina, tað snýr seg um man power, tær fysisku umstøðurnar og psykologisku umstøðurnar." Eg spyrji um nøkur atfinning liggur goymd í hvalamyndunum, og har er listamaðurin avgjørdur, tá hann svarar: "Nei, als ikki. Um eg geri nakað politiskt relaterað, so brúki eg nógva tíð uppá research. Viðvíkjandi teimum samkyndu monnunum var tað lætt hjá mær at taka støðu til, eg havi samkyndar vinir osfr. Tað er nakað heilt annað við grindadrápi, sum er fremmant fyri meg, men sum eg t.d. veit hevur søguligar røtur...". Tað søguliga hevur sum heild alstóran áhuga og nakað av tí allarfyrsta, John Kørner vitjaði í Føroyum, var Fornminnisavnið, har hann kom fram á nakrar áhugaverdar fotomyndir. Hetta er triðju ferð, listamaðurin er í Føroyum og hann heldur tað vera ómetaliga áhugavert at fylgja menningini frá tí gamla sjóvinnusamfelagnum yvir í eitt meira modernað samfelag, sum tó framvegis livir av fiskinum. John Kørner undrast stórliga á trafikkviðurskiftini í høvuðstaðnum "Altso her eru heilt ekstremt fáir súkklarar og ekstremt nógvir bilar, sjálvt um tað eru lutfalsliga stuttir teinar her í býnum. Bilar eru allastaðni og allatíðina. Eg rokni við, at tit fara at brúka súkklur í størri mun í framtíðini, at tann menningin fer at koma á sama hátt sum í London og í øðrum býum..."
Ovarlaga í einum av nýggju steinprentunum trónar tornið á dómkirkjuni, sum hugtekur listamannin, tí hann heldur tað bera frá restini. Tornið sær eitt sindur suðureuropeiskt út, heldur John Kørner, ið eisini heldur tað vera áhugavert at síggja hvussu tað religiøsa hevur sína plasering í samfelagnum. Samfelags- og umhvørvissinnaði listamaðurin er fram um alt áhugaður í hvussu einstaklingurin virkar í samfelagnum. "Í prentinum av einum manni, sum stendur við øðrum fótinum á einum hvali royni eg at skapa úttrykk fyri hvussu tað einstaka menniskja fremur sín leiklut í mun til samfelagið. Um tað so er ein gøtusópari ella ein ríkmaður, so fremja teir báðir okkurt ávíst í mun til samfelagi og hava ávísar dreymar um samfelagið. Tað ber ikki til at vera neutralur..". Uppi yvir tí avmyndaða manninum síggja vit ymsar myndaliðir, ein fugl, eina nakna kvinnu, hvalir og havi, ið tykjast ímynda hansara dreymar.
Tey nýggju prentini hava øll ein breiðan svartan kant, ið minnir eitt sindur um kantin í eini gamlari filmsrullu. John Kørner plagar at arbeiða ógvuliga neyvt við innrammingini, so tað verður spennandi at síggja myndirnar framsýndar. Tann eina av teimum stóru myndunum er serliga hugtakandi. Í forgrundini síggja vit stórbæra føroyska náttúru við klettum og brimi, og ovarlaga síggjast nøkur gomul, søgulig skip. Sentralt í myndarúminum er flaggið á tí eina skipinum, tað er eitt vakurt og neyvt teknað dannebrogsflagg. Politisku assosiatiónirnar eru sjálvsagdar, men av tí at flaggið er so lítið og vakurt og landslagið so stórt og vakurt, tykist boðskapurin ikki sjálvsagdur. John Kørner ger nógv burtur úr innrammingini av hansara grafikki, so eg gleði eg at síggja eitt eintak av myndunum, tá tær verða settar á reyða bakgrund í svørtum blonkum rammum. Eftir ætlan skulu myndirnar framsýnast í Føroyum í Norðurlandahúsinum í 2015.


text:
Hóskvøldið 8. aug. verður fyrilestur um handverkið at gera standmyndir. Fyrilestrahaldarin er Pontus Kjerrman, sum seinastu 35 árini hevur undirvíst í gipsstoyping við Kunstakademiets Billedhuggerskole í Keypmannahavn.Pontus Kjerrman varð sjálvur upptikin við Kgl Danska Kunstakademi í 1979.
Pontus Kjerrman hevur júst givið út bókina: Formning og støbning - stuk og skulpturteknikker, sum er skrivað við støði í tí undirvísingar tilfari, ið hann hevur gjørt gjøgnum árini sum lektari á Kunstakademinum.
Fyrilesturturin tekur støði í lívslangu royndunum hjá Pontusi Kjerrman í stoypiteknikkum og sum listamaður.
Møguleiki verður at keypa bókina aftaná fyrilesturin.


text:
Ongin persónur kann vera handhavi av meira enn einum koyrikorti.
Koyrikort kann verða givið persóni, ið við eini roynd vísir at hava nóg góð koyrievni og neyðugan kunnleika til akfarið og tess viðferð, umframt neyðugan kunnleika til ferðslureglurnar. Koyrikort kann bert verða givið persónum, sum hava vanligan bústað í Føroyum.
Koyrikort kann verða givið til hesar bólkar:
AM-kota 175: Lítið prutl
AM: Stórt prutl
Bólkur A
AL: Lítil motorsúkkla
AS: Stór motorsúkkla
Harafturat motorsúkkla við síðuvogni
Bólkur B
Vanligur bilur.
Bólkur C
Lastbilur.
Bólkur D
Stórur persónbilur. (bussur)
Bólkur E
Stórt viðfestisakfar.
a) Bólkur B við stórum viðfestisakfari (bólkur B/E).
b) Bólkur C við stórum viðfestisakfari (bólkur C/E).
c) Bólkur D við stórum viðfestisakfari (bólkur D/E).
Bólkur BV
Vinnuligur fólkaflutningur til vanligan bil.
Bólkur DV
Vinnuligur fólkaflutningur til stóran persónbil (buss).
Traktorur/motoramboð


text:
Í tilmælinum hjá Havstovuni um fiskiskapin eftir toski, hýsu og upsa í 2019, mælir Havstovan til, at óbrúktir dagar verða tiknir úr skipanini, og at teir tillutaðu dagarnir annars verða færri í mun til undanfarna fiskiár 2016/17.
Føroya Arbeiðsgevarafelag heldur tað vera alneyðugt at áseta eitt burðardygt veiðutrýst, so botnfiskastovnarnir kunnu koma fyri seg aftur. Bara soleiðis kunnu vit tryggja, at vit fáa sum mest búskaparligt virði burturúr tí tilfeinginum, sum okkara politikarum er litið upp í hendur at umsita. Tað hevði verið ein skandala, um stovnarnir vórðu niðurfiskaðir, nú tekin loksins eru um batar í botnfiskastovnunum.
Eingin ivi er um, at tað eins og vanligt fer at verða koyrt hart á okkara politikarar, fyri at lata veiðutrýstið verða hægri enn tað, sum ráðiligt er. Her má havast í huga, at vit nú í fleiri ár at kalla hava haft frítt fiskarí. Stovnarnir á fleiri botnfiskasløgum eru nú so niðurfiskaðir, at tað, sum í stóran mun hevur hildið skipum og bátum aftur frá at trároyna stovnin uppaftur meir er, at tað ikki hevur loyst seg nóg væl búskaparliga at fara á botnfiskaveiðu undir Føroyum. Nøgdirnar, sum eru komnar upp á land undan Føroyum, hava verið á sama støði sum í ringastu kreppuárum fyrst í 90’unum.
Føroya Arbeiðsgevarafelag mælir fiskimálaráðharranum, Høgna Hoydal, og politisku skipanini til beinanvegin at taka stig til at skipa fiskiskapin burðardygt, og felagið fer at bakka upp um og forsvara, at slík neyðug stig verða tikin, føroyska samfelagnum til frama.